“Mendidik Sampai Tahap Melampau…” – Ibu Libas Kepala Anak Banyak Kali Sampai Mati Sebab Tidak Fokus Belajar

Memanglah sayang anak tu ditangan-tangankan tapi jangan lah sampai tak bernyawa dibuatnya…

Seorang ibu dijatuhkan hukuman penjara 3 tahun kerana didapati bersalah memukul anaknya sampai maut akibat kecederaan parah di kepalanya.

Menerusi WORLD OF BUZZ, ibu tersebut buat homeschool kepada anaknya sejak Januari lepas. Sepanjang tempoh pembelajaran ni, anak dia tak memberikan tumpuan dalam pembelajaran.

Hentak kepala anak paki objek tumpul

Disebabkan itu, ibu dari Xianyang City, Shaanxi, China ni pukul kepada anaknya berulang kali kalau dia tak siapkan homework yang ibunya dah bagi.

Keesokan paginya, ibu yang dikenali sebagai Hu ni terkejut tengok anak dia muntah-muntah. Dia terus hantar anak dia ke hospital, amat mendukacitakan yang anak dia dah meninggal dunia.

Pihak forensik mendapati bahawa anak dia dipukul berulang kali di bahagian kepala menggunakan objek tumpul.

Malah, perbuatan itu dilakukan banyak kali sebelum ini kerana budak lelaki tersebut mengalami pendarahan banyak di bahagian dalam atas kepalanya yang menyebabkan dia termuntah-muntah, bahkan budak lelaki tersebut dikatakan tersedak muntah sendiri.

Disebabkan itu, trakea (saluran pernafasan manusia) jadi tersumbat sampai dia tak boleh nak bernafas. Hasil penyiasatan polis, ibu dan anak itu merupakan keluarga kandung.

Disabitkan bersalah tapi belum dipenjarakan lagi sebab..

Walaubagaimanapun ibunya kini masih belum boleh dipenjarakan kerana sedang mengandungkan anak kedua. Namun dia di bawah pemantauan Biro Keselamatan Polus Daerah Wugong sebelum dimasukkan ke dalam penjara kerana kes kematian ini.

Walaupun mahkamah mengakui bahawa keganasan terhadap anaknya telah melanggar undang-undang dan menjadi satu kes jenayah, hukuman yang lebih ringan tiga tahun penjara diikuti dengan tempoh percubaan tiga tahun telah dilaksanakan kerana dia adalah pesalah kali pertama.

Selepas kes pasal penangkapan Hu viral kepada umum, ramai yang marah dengan sistem penghakiman kerana ‘bagi muka’ dekat Hu ni:

“Takkanlah disebabkan dia mengandung pun tak kena tangkap? Habis anak dia yang merana tu?”

“Anak tu memang patut di didik dan kena ajar cara berdisiplin, tapi cara dia ni dah melampau sangat”

Rata-rata geram apabila mengetahui tindakan Hu tu. Hurmm pukul sebab nak didik anak ni memang dah sinonim dengan cara ibu bapa di Asia, tapi kena lah berpada-pada, nak tegas jangan sampai menggunakan keganasan.


COVID-19: 153 Kematian Direkodkan, Jumlah Tertinggi Setakat Ini

KUALA LUMPUR, 18 Julai : Malaysia merekodkan kes kematian harian tertinggi akibat jangkitan COVID-19 selama dua hari berturut-turut dengan 153 kes dilaporkan hari ini berbanding 138 kes semalam, sekali gus angka tertinggi sejak pandemik itu melanda negara.

Ini menjadikan jumlah kes kematian akibat virus itu di Malaysia setakat ini kepada 7,019 kes.

Ketua Pengarah Kesihatan Tan Sri Dr Noor Hisham Abdullah berkata daripada jumlah kematian direkodkan hari ini, 125 kematian membabitkan warganegara dan 28 warga asing.

Ia melibatkan 82 kes di Selangor; Kuala Lumpur (17); Negeri Sembilan (14); Johor (10);  Kedah (lapan), Pahang (enam);  Melaka (lima); masing-masing dua kes di Sabah, Pulau Pinang, dan Putrajaya serta masing-masing satu kes di Terengganu, Sarawak, Kelantan, Perak, dan Labuan.

Dr Noor Hisham berkata 5,778 kes sembuh direkodkan hari ini menjadikan jumlah kumulatif 779,171 orang manakala 909 kes berada di unit rawatan rapi (ICU) dan 445 kes memerlukan bantuan pernafasan.

Perkembangan terbaharu itu menjadikan jumlah kes aktif kini sebanyak 124,593 kes, katanya menerusi kenyataan media berhubung perkembangan semasa COVID-19 hari ini.

Sementara itu, mengenai perincian 10,710 kes baharu hari ini, Dr Noor Hisham berkata 95 kes (0.9 peratus) adalah dari kategori lima (kritikal dan memerlukan bantuan pernafasan) dan 45 kes (0.4 peratus) kategori empat (radang paru-paru dan memerlukan bantuan oksigen).

Sebanyak 91 kes (0.9 peratus) pula adalah kategori tiga (radang paru-paru), 4,162 kes (38.9 peratus) kategori dua (bergejala ringan) dan 6,317 kes (59.0 peratus) kategori satu (tidak bergejala).

Jelasnya walaupun secara keseluruhannya hanya 2.1 peratus atau 231 kes dilaporkan berada pada kategori tiga hingga lima, namun tempoh masa lama diperlukan bagi kes-kes itu diberi jagaan di wad dan ICU.

Beliau menjelaskan, bagi kes kategori lima, purata tempoh jagaan di ICU adalah selama 21 hari dan kategori empat (14 hari), sementara kategori tiga (memerlukan penjagaan dan pemerhatian di hospital terutama bagi yang berisiko tinggi).

“Ini sekali gus mengakibatkan kapasiti katil yang sememangnya terhad kian hari menjadi semakin penuh dan sesak,” katanya.

Dr Noor Hisham memaklumkan 17 kluster baharu dilaporkan hari ini dengan 10 membabitkan tempat kerja, lima dalam kalangan komuniti dan masing-masing satu melibatkan pusat tahanan dan kumpulan berisiko tinggi.

Sabah dan Johor masing-masing merekodkan empat kluster, Selangor (tiga), Kedah (dua) serta Kuala Lumpur, Melaka, Kelantan dan Pahang, masing-masing satu kluster.

Kluster tempat kerja yang dilaporkan ialah Industri Desa Aman, Industri Jalan Klinik, Persiaran Pekeliling Bangi di Selangor; Agathis dan Sri Sandau (Sabah); Jalan Segambut Duta (Kuala Lumpur); Industri Jalan Usaha 12 (Melaka); Dah Padang Temusu (Kedah); Batu Enam Pandan (Johor) dan Lorong MIEL Lundang (Kelantan).

Bagi kluster komuniti pula, ia membabitkan Jalan Bacang 30, Jalan Tasek Seri Alam dan Jalan Denai Utama di Johor; Dah Kampung Kerchut (Kedah) dan Pos Iskandar (Pahang) manakala kluster pusat tahanan dan kumpulan berisiko tinggi melibatkan Tembok Tawau Dua dan Batu Tiga Utara (Sabah).

Sementara itu Dr Noor Hisham berkata kadar kebolehjangkitan COVID-19 atau R-naught (RT) di Malaysia semalam adalah 1.18, dengan negeri yang mencatatkan nilai RT tertinggi adalah Terengganu iaitu 1.31.

Negeri-negeri lain yang turut mencatatkan RT melebihi 1.0 adalah Putrajaya (1.26); Kedah (1.25); Negeri Sembilan dan Kuala Lumpur masing-masing 1.19; Pulau Pinang (1.18); Selangor, Melaka dan Perak (1.17); Sabah (1.15), Kelantan (1.13), Pahang (1.11) dan Johor (1.10). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Gantung Diri Selepas Ditinggal Isteri

TAWAU; 12 MARCH 2019 (Selasa) – Akibat mengalami kemurungan ditinggalkan isteri, seorang lelaki bertindak menggantung diri dalam kejadian di sebuah rumah di Kampung Tanjung Batu Darat, pagi tadi.

Mayat mangsa, 36 tahun, yang tergantung pada pintu bilik itu ditemui oleh anak kandungnya yang berumur 10 tahun yang membuka pintu berkenaan apabila bangun dari tidur.

Laporan Polis telah dibuat oleh ahli keluarga mangsa.

Beliau berkata, mangsa dipercayai telah membunuh diri dengan menjerut leher menggunakan tali pinggang.

Hasil siasatan mendapati mangsa yang baru tinggal berdua bersama anaknya itu mengalami masalah rumah tangga sejak dua bulan lalu dan ditinggalkan isterinya yang pulang ke Filipina.

berikutan itu, mangsa telah kemurungan dan banyak berdiam diri selain enggan bercakap dengan keluarganya.

Katanya kes diklasifikasikan sebagai mati mengejut.


Wanita minta cerai dilarang main PUBG

AJMAN: Kecewa dilarang bermain permainan dalam talian PlayerUnknown’s Battlegrounds (PUBG) oleh suami, seorang isteri muda ingin bercerai dengan lelaki berkenaan, dalam kejadian di Ajman, Emiriah Arab Bersatu (UAE) Gulf News yang memetik Pengarah Pusat Sosial Polis Ajman, Kapten Wafa Khalil Al Hosani berkata, kes itu dianggap sebagai salah satu kes yang pelik apabila permainan dalam talian menjadi punca perceraian.

Katanya, wanita merujuk kesnya ke pusat berkenaan selepas mendakwa suaminya bertukar menjadi pemarah dan ganas akibat pertelingkahan yang dihadapi.

“Wanita itu mengatakan punca dia ingin bercerai kerana dihalang haknya untuk berhibur dengan bermain permainan itu.

“Menurutnya, dia juga berpada-pada dan tidak mengaktifkan fungsi sembang yang mendedahkannya kepada orang tidak dikenali selain hanya bermain bersama rakan dan saudara mara saja,” katanya.

Manakala suaminya memberitahu polis, dia terkejut dengan tindakan isteri namun bertegas dengan pendiriannya. – Agensi


Pindah Kekuatan ATM Lok Kawi Ke Lahad Datu – Shafie

Pindah kekuatan ATM Kem Lok Kawi ke Lahad Datu

TAWAU: Kerajaan Pusat didesak supaya memindahkan kekuatan Angkatan Tentera Malaysia (ATM) di Kem Lok Kawi ke Pantai Timur, khususnya di Lahad Datu.

Ketua Menteri Datuk Seri Panglima Mohd Shafie Apdal berkata gesaan itu sudah dimaklumkan kepada kepimpinan pusat berikutan ancaman lanun yang masih berlaku.

“Bukan ada lanun di sana (Kota Kinabalu), yang ada ancaman ini di Lahad Datu, Semporna dan Tawau,” katanya, yang percaya masanya sudah tiba untuk pemindahan itu.

Shafie berkata demikian ketika berucap merasmikan Majlis Rumah Terbuka Hari Raya Aidilfitri Parti Warisan Sabah Parlimen Tawau dan Parlimen Kalabakan di sini pada Rabu.

Mengulas lanjut, beliau berkata kepentingan di Pantai Timur khususnya seperti di Lahad Datu bukan hanya melibatkan keselamatan rakyat dan pelancong, tetapi juga pelabur.

“Saya akan bertemu dengan sebuah syarikat pelabur yang berminat melabur dalam bidang hiliran baja bernilai kira-kira RM13 bilion pada hari esok (Khamis),” katanya.

Menurutnya, aspek keselamatan di Pantai Timur dilihat lebih memerlukan untuk sebuah kem tentera kerana ancaman yang ada bukanlah perkara asing kerana sering melanda.

“Kita harap dapat ditingkatkan usaha untuk menempatkan bilangan anggota yang benar-benar diperlukan kerana anggota yang ada (sekarang masih) tidak mencukupi.

“Kita minta supaya ada kelengkapan kemudaha dan saya juga sudah minta Agensi Penguatkuasaan Maritim Malaysia (APMM) supaya jangan letak kapal di Kota Kinabalu.

“Buat apa berpusing di Kota Kinabalu? Berpusinglah di sini (Pantai Timur) yang amat memerlukan (kehadiran bot pasukan keselamatan memantau perairan negara),” katanya.

Menyentuh penstrukturan semula Kawasan Keselamatan Khas Pantai Timur Sabah (Esscom) pula, Ahli Parlimen Semporna itu berharap perkara terbabit dapat dipercepatkan. – Utusan Borneo


Penganut Kristian jaga masjid ketika umat Islam solat

KUALA LUMPUR: Biarpun berlainan agama, penduduk Kristian New Zealand mengambil inisiatif menjaga perkarangan masjid ketika umat Islam menunaikan ibadah.

Menerusi perkongsian pengguna Facebook dikenali Trip Kekawan, sekumpulan penganut Kristian di negara Kiwi berkenaan berjaga di sebuah masjid susulan insiden keganasan terhadap umat Islam yang sedang beribadat dalam dua masjid di Christchurch semalam.

“Menitis air mata melihat kasih sayang merentasi agama ini. Penduduk beragama Kristian di New Zealand menjaga masjid ketika Muslim sedang menunaikan solat dan meraikan mereka,” katanya.

Selain status terbabit, pengguna Facebook berkenaan turut memuat naik beberapa gambar mempamerkan penduduk tempatan berjaga di perkarangan masjid selain bermesra dengan jemaah rumah ibadah itu.

Status yang mendapat lebih 200 perkongsian itu turut menerima lebih 1,000 tanda ‘like selain 43 ulasan oleh pengguna Facebook lain.

“Orang-orang New Zealand memang terkenal dengan sifat baik, yang buat onar dan jahat dari negara lain, tempiasnya terkena kepada New Zealand. Moga Islam makin subur di bumi New Zealand, hikmah daripada kejadian kelmarin,” tulis pengguna Facebook dikenali sebagai Aliyaisma Ariffin.

Sekurang-kurangnya 49 terkorban, manakala 48 lagi mangsa termasuk tiga rakyat Malaysia cedera dalam insiden keganasan terhadap umat Islam yang sedang beribadat dalam dua masjid di Christchurch.

Serangan itu disasarkan ketika umat Islam sedang menunaikan solat Jumaat, apabila seorang lelaki menyerbu masuk dan melepaskan tembakan rambang terhadap jemaah.

Ketika melakukan serangan terbabit, penyerang bersenjatakan raifel itu turut memuat naik keganasan berkenaan secara langsung menerusi akaun laman sosial Facebook dan Twitternya. – Berita Harian


Amaran Buat Mereka Yang Cuba Timbul Kekecohan Dalam Himpunan Bantah PSS Esok

PENAMPANG: Polis tidak teragak-agak mengambil tindakan kepada sesiapa sahaja yang menimbulkan kekecohan ketika Himpunan Solidariti Rakyat Bantah Aman Pas Sementara Sabah (PSS) yang berlangsung di Membakut esok.

Pesuruhjaya Polis Sabah, Datuk Omar Mammah berkata pihaknya akan menempatkan anggota polis di kawasan himpunan dan membuat penugasan minima bagi mengelak timbulnya sebarang perbuatan yang boleh mengganggu gugat keselamatan di kawasan itu.

Anjuran dua NGO iaitu PIPA dan Sorak Sabah, himpunan itu akan menampilkan empat penceramah iaitu mantan Ketua Menteri Datuk Seri Yong Teck Lee, mantan Menteri Luar dan Ahli Parlimen Kimanis, Datuk Seri Anifah Aman, Presiden Star Sabah dan Adun Tambunan/Ahli Parlimen Keningau Datuk Dr Jeffrey Kitingan dan Ketua Penerangan PBS merangkap Adun Kiulu Datuk Joniston Bangkuai.

“Polis akan buat penugasan minima kecuali menerima maklumat yang wujudnya ancaman dan tindakan agresif hingga boleh mengancam keselamatan orang ramai, polis akan tingkatkan kawalan keselamatan.

“Orang ramai mahupun pihak penganjur yang hadir perhimpunan itu supaya mematuhi peraturan yang sudah ditetapkan.

“Jangan sesekali melakukan provokasi hingga mendatangkan kekecohan dan pergaduhan. Polis tidak teragak-agak untuk mengambil tindakan tegas,” katanya.

Beliau berkata demikian dalam sidang media selepas mengadakan lawatan kerja ke Ibu Pejabat Polis Daerah (IPD) Penampang, di sini, hari ini.

Turut hadir, Ketua Jabatan Siasatan Jenayah Negeri, Datuk Jauteh Dikun dan Ketua Polis Daerah Penampang, Deputi Superintendan Mohd Haris Ibrahim.

Sementara itu, mengenai akaun Facebook dengan penama ‘Aziz Jaafar Lajuna yang meminta pendatang asing tanya izin (PTI) membuat kecoh ketika himpunan bantah PSS tersebut, Omar berkata pihaknya belum menerima sebarang maklumat mengenai perkara itu namun polis akan menyiasat.

“Kita akan siasat benda ini dan kita nilai semula… jika betul, kita akan tingkatkan kawalan kerana yang penting adalah keselamatan orang awam di kawasan berkenaan.

“Bagaimanapun setakat ini Pilihan Raya Kecil (PRK) Kimanis berjalan lancar dan tiada insiden-insiden yang serius berlaku yang boleh mengganggu gugat keselamatan dan ketenteraman awam di kawasan berkenaan,” katanya.

PRK Parlimen Kimanis menyaksikan pertandingan satu lawan satu antara calon Parti Warisan Sabah Datuk Karim Bujang dan calon BN Datuk Mohamad Alamin.

Suruhanjaya Pilihan Raya (SPR) menetapkan hari pengundian pada 18 Januari ini. – SabahNewsToday


Sah! Tiada Lagi Syarat Buat Pengeluaran i-Sinar KWSP Akaun 1

KUALA LUMPUR: Kementerian Kewangan mengesahkan Kumpulan Wang Simpanan Pekerja (KWSP) sedang dalam proses memansuhkan syarat kemudahan pengeluaran i-Sinar.

Menterinya, Tengku Datuk Seri Zafrul Abdul Aziz berkata, pemansuhan itu dilakukan selepas menerima nasihat Perdana Menteri, Tan Sri Muhyiddin Yassin berdasarkan maklum balas pihak awam.

“Langkah ini diharap dapat membantu ahli-ahli KWSP mengharungi cabaran semasa akibat pandemik COVID-19.

“Pemansuhan syarat bagi kemudahan i-Sinar ini akan membolehkan ahli KWSP yang berumur kurang daripada 55 tahun membuat pengeluaran dari simpanan Akaun 1 mereka tertakluk kepada baki yang sedia ada.

“Bagi ahli yang telah memohon i-Sinar berdasarkan kriteria semasa, permohonan mereka akan diluluskan secara automatik tidak lama lagi,” katanya dalam kenyataan.

A) Bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000. Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga jumlah maksimum RM5,000.

B) Bagi ahli yang mempunyai lebih dari RM100,000, mereka boleh membuat pengeluaran sehingga 10 peratus daripada simpanan Akaun 1 mereka. Walau bagaimanapun, jumlah pengeluaran maksimum yang dibenarkan adalah sebanyak RM60,000. Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga jumlah maksimum RM10,000.

Sehubungan itu Zafrul berkata, KWSP memerlukan sedikit masa untuk mempersiapkan struktur pengeluaran baharu ini.

Terdahulu, Astro AWANI yang memetik sumber melaporkan, kerajaan dijangka mengumumkan pengeluaran i-Sinar tanpa syarat Isnin depan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 5.3 Juta Kes Positif Seluruh Dunia

PARIS: Jumlah kes positif COVID-19 kini melebihi 5.37 juta di 196 negara di di seluruh dunia, sumber rasmi memberita AFP.

Daripada jumlah itu, seramai 2.01 juta kes sudah pulih sepenuhnya direkodkan manakala angka kematian terus mencatatkan peningkatan hampir 4,000 kes dalam tempoh 24 jam.

Enam negara mencatatkan kes positif melebihi 200,000 dengan Amerika Syarikat (AS) satu-satunya negara yang mempunyai kes melebihi 1 juta dengan jumlah kumulatif 1.63 juta.

Lima negara lain yang mempunyai kes positif melebihi 200,000 ialah Rusia, Brazil, United Kingdom, Sepanyol dan Itali.

Angka kematian akibat COVID-19 di seluruh dunia pula kini melepasi 343,700 kes.

Tiga negara kini melepasi angka 30,000, dengan Amerika Syarikat (AS) kekal sebagai negara merekodkan kematian tertinggi dan melepasi 97,000 kes.

United Kingdom (UK) dan Itali berada di kedudukan kedua dan ketiga dengan masing-masing mencatatkan lebih 36,000 dan 32,000 kes.

Manakala negara keempat dan kelima adalah Sepanyol dan Perancis dengan masing-masing merekodkan 28,000 kes. – AFP

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Tikan Mati Jiran Angkara Dapur Masak

KOTA KINABALU: Seorang lelaki berusia 87 tahun menikam jirannya hingga mati selepas berlaku perselisihan faham penggunaan dapur memasak di rumah sewa mereka di Kampung Cempaka Baru, Jalan Haiwan, Likas, semalam.

Kejadian kira-kira jam 1.30 petang itu, mangsa berasal dari Semenanjung yang parah dibahagian dada dikejarkan ke Hospital Queen Elizabeth I (HQE I) tetapi meninggal dunia ketika menerima rawatan.

Difahamkan, mangsa baru tiga bulan menyewa bilik di rumah itu bersama isterinya manakala suspek warga Filipina tinggal di rumah berkenaan sejak tiga tahun lalu.

Ketua Polis Daerah Kota Kinabalu, Asisten Komisioner Habibi Majinji berkata, siasatan mendapati ketika kejadian berlaku pertengkaran mulut antara mangsa dengan anak suspek kerana mangsa dikatakan menggunakan peralatan dapur memasak milik suspek.

“Selepas itu, suspek campur tangan lalu berlaku pergaduhan sebelum suspek mengambil sebilah parang panjang dan terus menikam mangsa.

“Mangsa yang parah dibahagian dada kemudian dikejarkan ke HQE I untuk rawatan lanjut namun disahkan meninggal dunia pada jam 3.30 petang,” katanya dalam sidang media di Ibu Pejabat Polis Daerah (IPD) Kota Kinabalu, di sini, hari ini.

Hadir sama, Timbalannya, Superintendan George Ab Rakman dan Pemangku Ketua Jabatan Siasatan Jenayah IPD Kota Kinabalu, Asisten Superintendan Arif Abd Razak.

Habibi berkata, pihaknya yang menerima maklumat berkenaan kejadian itu kemudian bergegas ke lokasi untuk menjalankan siasatan.

“Sebaik tiba di lokasi kejadian jam 2 petang, polis menahan suspek dan dua lagi individu iaitu anak dan isteri suspek.

“Polis turut merampas sebilah parang berukuran 69 sentimeter yang dipercayai digunakan ketika kejadian itu,” katanya.

Habibi berkata, siasatan lanjut mendapati mangsa dan keluarga suspek sering bertengkar kerana dikatakan mangsa sering menggunakan peralatan dapur memasak seperti dapur gas, kuali dan pinggan milik suspek.

“Suspek warga Filipina bersama anak dan isteri berusia 29 dan 57 tahun direman selama seminggu bermula hari ini untuk siasatan lanjut.

“Kes disiasat mengikut Seksyen 302 Kanun Keseksaan kerana membunuh,” katanya.


Pertimbang Beri IC Kepada Penerima Vaksin Di Sabah & Sarawak, Kata Timbalan Menteri

KUALA LUMPUR: Kementerian Dalam Negeri (KDN) akan mempertimbangkan langkah memberikan kad pengenalan diri atau kewarganegaraan kepada penerima vaksin di Sarawak dan Sabah, termasuk dalam kalangan Orang Asal yang belum memiliki dokumen identiti diri, jika mereka memenuhi kelayakan.

Timbalan Menteri Dalam Negeri, Ismail Mohamed Said berkata, kementerian telah mewujudkan Jawatankuasa Khas Status Warganegara Peringkat Negeri Sarawak untuk meneliti urusan dokumentasi bagi individu yang tidak berdokumen berumur 21 tahun ke bawah di negeri itu sementara bagi negeri Sabah, ia dibincangkan dalam Jawatankuasa Pengurusan Warga Asing di Sabah (JKPWAS).

“Kita harap kerjasama ini dapat diteruskan bagi memastikan semua individu yang diberitahu oleh Yang Berhormat dapat diberikan (dokumen) identiti mereka dan kita telah tukarkan Pasukan Petugas Khas (PPK) yang ditubuhkan pada 2015 kepada Program Menyemai Kasih Rakyat (Mekar) dengan (pasukan) ‘mobile’ kita akan turun ke pedalaman.

“Kita juga mengalu-alukan kementerian lain untuk memberikan data,” katanya pada Mesyuarat Pertama Penggal Keempat Parlimen ke-14, di Dewan Rakyat pada Rabu.

Beliau berkata demikian bagi menjawab soalan tambahan Lukanisman Awang Sauni (GPS-Sibuti) mengenai langkah kementerian pada masa depan untuk mengesan dan jangka masa untuk populasi berkenaan diberikan hak kewarganegaraan.

Lukanisman turut meminta menteri menyatakan tindakan proaktif kerajaan terhadap maklumat penerima vaksin yang tidak mempunyai kad pengenalan diri terutama sekali di Sarawak dan tindakan mengenai isu individu tanpa dokumen pengenalan diri.

Mengulas lanjut, Ismail berkata, kementerian melalui Jabatan Pendaftaran Negara (JPN) sentiasa mengambil inisiatif dan langkah proaktif dalam memastikan urusan pendaftaran dokumen pengenalan diri individu yang berkelayakan dapat dilaksanakan dengan mudah di seluruh negara termasuk di kawasan pedalaman melalui inisiatif Mekar.

“Semasa pemeriksaan OP Patuh, kementerian ini sentiasa menasihatkan semua pihak terutamanya majikan untuk memastikan setiap pekerja yang digajikan adalah mematuhi undang-undang dan peraturan-peraturan yang berkuat kuasa.

“Majikan turut dinasihatkan supaya meregularisasikan pendatang asing tanpa izin (PATI) untuk memastikan semua pekerja adalah berdokumen dan mendapat akses kepada vaksinasi Covid-19,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belanjawan 2021 ‘Cincai’, – Angkatan Muda Keadilan Sabah

KOTA KINABALU : Angkatan Muda Keadilan Sabah terkilan apabila Jabatan Hal Ehwal Khas (JASA) diwujudkan semula dengan pemberian peruntukan sehingga 270 peratus lebih daripada peruntukan dahulu di era pemerintahan Barisan Nasional (BN).

Ketua Penerangannya, Razeef Rakimin turut menganggap belanjawan yang dibentangkan semalam adalah belanjawan ‘cincai’ atau tidak teliti serta tidak jelas.

Menurutnya, peruntukan kepada JASA yang berjumlah RM81 juta dibentangkan semalam menerusi Belanjawan 2021 dilihat sebagai satu pembaziran ketika negara sedang berdepan dengan pandemik koronavirus (Covid-19).

“Saya meneliti Belanjawan 2021 yang dibentangkan dan kenyataan saya bukan untuk mempolitikkan Belanjawan 2021, namun kita dapat melihat dengan jelas kerajaan Perikatan Nasional (PN) tidak serius dalam menyediakan belanjawan apabila ia dilihat seperti belanjawan kitar semula dan tidak jelas.

“Saya ingin merujuk kepada peruntukan JASA yang berjumlah RM81 juta. Sebelum tumbangnya kerajaan BN, peruntukan tertinggi pernah diberikan kepada JASA adalah sebanyak RM30 juta iaitu pada Belanjawan 2018.

“Saya dimaklumkan JASA hanya alat propaganda kerajaan dengan 300 orang pekerja, namun dimansuhkan di bawah kerajaan Pakatan Harapan (PH) kerana dilihat sebagai membazir dan tidak menguntungkan rakyat mahupun negara.” katanya.

Razeef berkata, kerajaan PN sepatutnya lebih fokus kepada isu semua lapisan masyarakat selain pemulihan ekonomi negara.

“Ini kerana semua pihak terjejas ekoran wabak koronavirus (Covid-19) yang dilihat semakin serius.

“Semalam sebanyak 1,199 kes positif Covid-19 baharu dilaporkan di Sabah sahaja. Ini kes positif untuk tempoh 24 jam dan bukan seminggu mahu pun sebulan.

“Di sini kira boleh lihat ia akan mengambil masa yang lama untuk pulih maka kita perlukan belanjawan untuk jangka masa panjang dan bukan hanya pemberian ‘one off’ sebagai ‘halwa telinga’,” katanya.

Beliau berkata, kerajaan memberikan elaun khas secara ‘one off’ untuk petugas barisan hadapan (frontliners) sebanyak RM500 kepada 100,000 petugas kesihatan.

Katanya, ini bermakna hanya RM50 juta diperuntukkan buat petugas barisan hadapan yang bertarung nyawa melawan wabak Covid-19, namun JASA diperuntukkan sebanyak Rm81 juta. Bukankah nampak tidak adilnya di situ?

“Begitu juga dengan lanjutan moratorium yang amat diharapkan rakyat. Banyak pihak terkesan dari segi pendapatan sama ada gaji dikurangkan, diberi cuti tanpa gaji, diberhentikan kerja malah peniaga turut terkesan dari segi pendapatan.

“Lanjutan pembayaran balik pinjaman atau moratorium sangat membantu rakyat kerana menaikkan bantuan ‘one off’ kepada rakyat tidak mampu mengurangkan beban rakyat untuk membayar semula pinjaman ketika rakyat kurang atau tiada pendapatan.

“Kita juga tidak melihat keistimewaan kepada golongan mahasiswa, petani, nelayan, orang kurang upaya (OKU), orang asal, wanita dan pelbagai golongan lagi yang memerlukan lebih insentif kerana terjejas sepanjang Perintah Kawalan Pergerakan (PKP),” katanya.

Razeef berkata, peruntukan Belanjawan 2021 merupakan peruntukan tertinggi dalam sejarah iaitu sebanyak RM322.54 bilion atau 10.6 peratus lebih tinggi daripada belanjawan 2020, namun tidak jelas bagaimana pertambahan peruntukan ini boleh membantu rakyat yang terkesan dan bagaimana inisiatif yang diumumkan dapat memulihkan ekonomi negara.

“Begitu juga peruntukan untuk dua wilayah di Borneo iaitu Sabah dan Sarawak. Walau mempunyai keluasan yang hampir sama dengan Semenanjung, namun peruntukan yang diberikan kepada Sabah hanya RM5.1 bilion dan Sarawak RM4.5 bilion menjadikan jumlah keseluruhan RM9.6 bilion jika dibandingkan dengan Semenanjung.

“Sepatutnya ada peningkatan agar Sabah dan Sarawak tidak terus tercicir dari segi pembangunan infrastruktur seperti di Semenanjung, namun Belanjawan 2021 kali ini jelas mengecewakan,” katanya.

Sehubungan itu, Razeef menyeru ahli Parlimen bukan sahaja pembangkang malah di blok kerajaan supaya menolak belanjawan ini.

“Kita perlukan satu belanjawan yang efisien bagi membantu rakyat serta memulihkan ekonomi. Jika blok pembangkang mampu memberikan belanjawan yang lebih baik kenapa kita perlu menyokong belanjawan kerajaan yang dilihat lebih menguntungkan pihak tertentu dan bukan rakyat secara keseluruhannya.

“Ini bukan masa untuk bermain politik tapi ini masa untuk kita berikan yang terbaik kepada rakyat dan negara untuk jangka masa panjang dan bukan hanya kelebihan untuk suku pertama tahun 2021.

“Maka sekali lagi saya menyeru ahli Parlimen menolak belanjawan ‘cincai’ yang dibentangkan kerajaan PN,” katanya.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nenek Ditahan Cuba Seludup Tong Gas Ke Indonesia

Wanita 66 tahun cuba seludup tong gas ditahan

TAWAU: Pasukan Polis Marin (PPM) menahan seorang wanita warga emas kerana disyaki cuba menyeludup keluar lapan tong gas petroleum cecair (LPG) di Jalan CIQ lama di sini, semalam.

Suspek berumur 66 tahun itu ditahan sepasukan anggota Unit Risikan Marin (URM) menerusi ‘Op Landai’ selepas didapati dalam keadaan mencurigakan di kawasan berkenaan pada jam 7.45 pagi.

Komander PPM Wilayah 4 Sabah, Asisten Komisioner Mohamad Pajeri Ali, berkata pemeriksaan ke atas kenderaan pacuan empat roda dipandu suspek menemui lapan tong gas LPG, setiap satu seberat 14 kilogram (kg) yang disembunyikan di ruang belakang kenderaan.

“Suspek gagal mengemukakan sebarang dokumen atau permit daripada Kementerian Perdagangan Dalam Negeri dan Hal Ehwal Pengguna (KPDNHEP).

“Suspek juga secara lisan mengaku membawa keluar tong gas LPG itu untuk dijual di Pulau Sebatik di Indonesia,” katanya dalam kenyataan di sini hari ini.

Mohd Pajeri berkata, pihaknya turut merampas kenderaan digunakan suspek dengan nilai nilai keseluruhan rampasan dianggarkan berjumlah RM81,440.

“Suspek bersama barang rampasan dibawa ke Markas Operasi PPM Tawau untuk siasatan lanjut mengikut Seksyen 21 Akta Kawalan Bekalan 1961 dibaca bersama Perkara 3 (1) Peraturan-Peraturan Kawalan Bekalan 1974,” katanya. – Berita Harian


Bayaran i-Sinar Bagi Bulan November Bermula 26 Oktober & Bayaran i-Citra Bermula 1 November

KUALA LUMPUR: Kumpulan Wang Simpanan Pekerja (KWSP) melalui laman sosial rasmi hari ini memaklumkan tarikh mula pembayaran i-Sinar dan i-Citra bagi bulan November 2021.

Menurut makluman tersebut, bayaran i-Sinar bagi bulan November akan dibuat secara berperingkat bermula 26 Oktober 2021. Manakala pengkreditan i-Citra bagi bulan yang sama akan dibuat juga secara berperingkat bermula 1 November 2021.

Pengkreditan amaun ke akaun bank ahli adalah dalam tempoh satu ke tiga hari bekerja, bergantung pada prosedur bank. Oleh itu, kesabaran dan pertimbangan penerima sepanjang proses pembayaran dilaksanakan amat dihargai.

Menurut ciapan di laman Twitter KWSP, ahli yang menerima bayaran i-Citra boleh menyemak status bayaran terkini melalui i-Akaun masing-masing. Sebarang pertanyaan boleh disalurkan ke Hotline i-Citra di talian 03-89224848.

Bayaran i-Sinar bagi bulan November akan dibuat secara berperingkat bermula 26 Oktober 2021 dan pembayaran akan dilakukan pada hari bekerja.Kesabaran dan pertimbangan anda sepanjang proses pembayaran dilaksanakan amat dihargai.#kwspisinar #kwspahli #kwspinfo pic.twitter.com/eOLCdXtnUL


Skandal 1MDB: RM254,112.24 Milik UMNO Sabah Kini Harta Kerajaan

KUALA LUMPUR: Wang RM254,112.24 yang dibekukan daripada akaun bank milik Badan Perhubungan UMNO Sabah yang didakwa ada kaitan dengan skandal penyelewengan dana 1Malaysia Development Berhad (1MDB), kini menjadi harta Kerajaan Malaysia.

Keseluruhan jumlah wang yang dimohon kerajaan untuk dilucut hak daripada UMNO Sabah ialah sebanyak RM1,254,112.24, namun RM1 juta dikembalikan kepada pihak responden.

Timbalan Pendakwa Raya Suruhanjaya Pencegahan Rasuah Malaysia (SPRM), Mahadi Abdul Jumaat, memaklumkan kepada mahkamah bahawa UMNO Sabah selaku responden menyatakan persetujuan penyelesaian melalui representasi bertarikh 9 Disember lalu.

“Representasi responden telah diterima pendakwaan dan pihak-pihak terbabit bersetuju dengan penyelesaian bahawa wang berjumlah RM254,112.24 dilucut hak kepada Kerajaan Malaysia.

“Baki wang RM1 juta dikembalikan kepada pihak responden,” katanya semasa sebutan kes itu di hadapan Hakim Mahkamah Tinggi, Mohamed Zaini Mazlan, di sini hari ini.

Peguam, Harcharanjit Singh yang mewakili UMNO Sabah mengesahkan perkara berkenaan.

“Saya memohon mahkamah merekodkan kehakiman persetujuan tanpa pengakuan salah daripada responden serta wang RM1juta itu dikembalikan kepada pihak kami,” katanya.

Mohamed Zaini kemudian merekodkan penghakiman persetujuan daripada kedua-dua belah pihak.

“Dokumen persetujuan seperti yang tertera dalam draf dokumen persetujuan bertarikh hari ini adalah direkodkan dengan syarat tambahan tiada pengakuan salah daripada pihak responden,” katanya.

Permohonan melucut hak itu dibuat pihak pendakwaan mengikut Seksyen 56 (1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Ketua Pesuruhjaya SPRM, Latheefa Koya pada sidang akhbarnya baru-baru ini, berkata permohonan perlucutan hak telah difailkan terhadap 41 responden untuk memperoleh semula dana kira-kira RM270 juta yang mempunyai kaitan dengan 1MDB.

Latheefa berkata, tindakan itu diambil mengikut Akta Pencegahan Pengubahan Wang Haram dan Pencegahan Pembiayaan Keganasan 2001 (AMLA) yang mana suruhanjaya itu percaya wang berkenaan dipindahkan daripada akaun bank bekas Perdana Menteri, Datuk Seri Najib Razak. – BERNAMA


Rakyat Malaysia rindukan pentadbiran BN : Zahid Hamidi

KUALA LUMPUR : Pengerusi Barisan Nasional (BN), Datuk Seri Ahmad Zahid Hamidi menegaskan rakyat Malaysia merindui pentadbiran parti itu selepas mereka tewas dalam Pilihan Raya Umum ke-14 pada 9 Mei 2019.

Beliau menegaskan, langkah pertama untuk mengembalikan kerinduan itu adalah melalui Pilihan Raya Negeri (PRN) Melaka pada 20 November nanti.

“Majoriti rakyat Malaysia berbilang bangsa dan agama merindui pentadbiran kerajaan BN.

“Maka PRN Melaka langkah pertama untuk mengembalikan apa yang pernah negara kehilangan,” katanya melalui kenyataan pada Jumaat.

BN membuat keputusan untuk tidak bekerjasama dengan Parti Pribumi Bersatu Malaysia (Bersatu) pada PRN Melaka kerana menghormati ketetapan Perhimpunan Agung UMNO sebelum ini.

Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 November dan pengundian pula akan berlangsung pada 20 November 2021.

PRN Melaka dianggap penting bagi BN kerana ia disifatkan sebagai cerminan sebenar masa depan parti itu dalam menghadapi PRU15 nanti.

Dalam pada itu Ahmad Zahid berkata, BN merupakan sebuah parti yang menyatupadukan rakyat Malaysia pelbagai kaum dan agama.

“Kita masih ingat rakyat tanpa mengira asal usul dan kepercayaan hidup harmoni di bawah pentadbiran kerajaan BN.

“Kepentingan Melayu dan Islam ditegakkan, hak kaum dan penganut agama lain dihormati. BN mentadbir dan memakmurkan Malaysia berasaskan Perlembagaan dan Rukun Negara.

“Meletakkan Malaysia dalam landasan ekonomi menuju sebuah negara berpendapatan tinggi yang jitu. Sentiasa berusaha menjamin kehidupan dan kebajikan rakyat pada setiap masa dan tempat,” katanya.

Ahmad Zahid turut menjelaskan kekalahan BN selepas lebih 60 memerintah negara adalah disebabkan mainan persepsi pihak lawan.

“Jelas keburukan yang diilustrasikan lawan semasa PRU14 semata-mata permainan persepsi merebut kuasa.

“Malaysia tidak menuju negara bankrap, polisi dan dasar ekonomi BN terus diperakui, tiada masyarakat tersisih.

“Alhamdulillah BN tidak pernah merajuk dan berpaling daripada usaha mengembalikan kebenaran,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


9 Kes Covid-19 Di Penampang Tidak Diketahui Punca Jangkitan

KOTA KINABALU: Jabatan Kesihatan Negeri Sabah (JKNS) mendapati sembilan kes Covid-19 yang dilaporkan di Penampang merupakan kes sporadik, iaitu kes yang tidak diketahui asal usul dan punca jangkitan.

Pengarah Kesihatan Negeri Sabah, Datuk Dr Christina Rundi berkata, berdasarkan analisas JKNS, daripada 11 kes yang dilaporkan di daerah itu, sembilan adalah kes sporadik. Ia termasuk lima kes melibatkan anggota kesihatan yang masih dalam siasatan.

Manakala, empat kes lagi mempunyai sejarah perjalanan ke luar negara.

“Disebabkan itu, aktiviti kawalan dan pengesanan punca jangkitan di daerah Penampang lebih rumit kerana kes-kes yang dilaporkan tiada kaitan dengan mana-mana kes positif yang lain,” katanya dalam satu kenyataan, di sini semalam.

Berbanding dengan kes Covid-19 di Lahad Datu, 97 peratus kes di daerah ini adalah daripada kluster tabligh.

Oleh demikian, aktiviti kawalan dan pencegahan lebih tertumpu kepada kluster ini dan kontak mereka.

“Lahad Datu melaporkan sebanyak 39 kes Covid-19 dan 14 kes merupakan kluster tabligh, dengan 22 kes generasi pertama dan dua kes generasi kedua manakala satu kes mempunyai sejarah perjalanan ke luar negara.

“Atas sebab itu, JKNS berharap mereka yang disiasat dapat memberikan maklumat yang sahih dan lengkap untuk membantu pasukan penyiasat mengesan punca jangkitan supaya aktiviti kawalan yang bersesuaian dapat dilaksanakan,” ujarnya.

Sehingga semalam, Sabah melaporkan 285 kes Covid-19 dengan empat kematian. Manakala, pesakit yang pulih sehingga kini adalah seramai 120 orang. – BorneoToday


Dua Ahli Perniagaan Didenda Palsukan Dokumen Tender Makanan Asrama

KOTA KINABALU: Dua ahli perniagaan yang memalsukan dokumen bagi mendapatkan tender membekalkan makanan ke asrama sekolah dikenakan denda RM 24,000 setiap seorang di Mahkamah Khas Rasuah hari ini.

Kedua-dua tertuduh iaitu Mohd Terus Megin, 49, dan Junaidah Majin, 44, dijatuhkan hukuman denda setelah mereka mengaku bersalah dihadapan Hakim Abu Bakar Manat.

Tertuduh pertama, Mohd Terus didakwa atas tiga pertuduhan memalsukan dokumen bagi mendapatkan Tender Perkhidmatan Membekal Makanan Bermasak ke Asrama Sekolah-Sekolah di bawah Kementerian Pendidikan Malaysia (KPM) bagi Sekolah Menengah Kebangsaan (SMK) Arshad Kota Belud pada 1 petang pada 24 November 2016.

Bagi tertuduh kedua, Junaidah yang turut berdepan tiga pertuduhan memalsukan dokumen untuk mendapatkan Tender Perkhidmatan Membekal Makanan Bermasak ke Asrama Sekolah-Sekolah untuk Sekolah Kebangsaan (SK) Timbang Kota Belud pada 24 November 2016.

Atas kesemua kesalahan itu, kedua-dua tertuduh dikenakan hukuman denda RM8,000 bagi setiap satu kesalahan dan jika gagal membayar denda mereka boleh dipenjara selama empat bulan untuk setiap pertuduhan. – BorneoToday


Kamu Ajak Runding, Kamu Tukar Syarat, UMNO Pula Difitnah – Najib

KUALA LUMPUR: Bekas perdana menteri Najib Razak hari ini membidas kenyataan pemimpin Pakatan Harapan (PH) bahawa Umno dan PAS tidak pernah meletakkan syarat “tanpa DAP” dalam pembentukan kerajaan perpaduan.

Najib dalam satu tulisan ringkas di Facebook hari ini berkata, jika benar dakwaan itu mengapa Bersatu perlu meninggalkan PH.

“Jika memang niat dari dulunya ialah untuk membentuk kerajaan perpaduan bersama DAP, kenapa pulak PPBM (Bersatu) perlu keluar dari PH?

“Sebab apa? Jawablah,” tulis Najib mengulas kemelut politik yang melanda negara ketika ini.

Sebaliknya, kata Najib pemimpin PH yang mengajak pembangkang berunding selepas melihat sokongan rakyat dan kemudiannya menukar syarat perbincangan pada saat-saat akhir.

“Korang (kamu) yang minta kita berunding setelah sokongan Rakyat kepada PH semakin merudum. Korang pulak yang tukar syarat pada saat-saat terakhir.

“Dan korang juga yang berbohong dan memfitnah kita sekarang setelah kami menolak?” katanya.

Kemelut politik negara yang menyaksikan kerajaan PH runtuh bermula apabila Bersatu mengambil keputusan keluar pakatan itu Ahad lalu.

Ia kemudiannya disusuli dengan 11 anggota Parlimen PKR diketuai bekas timbalan presiden PKR Mohamed Azmin Ali bertindak keluar parti.

Keesokannya, Dr Mahathir Mohamad mengambil keputusan meletak jawatan sebagai perdana menteri dan pengerusi Bersatu sebelum dilantik semula sebagai perdana menteri sementara.

Krisis itu menyaksikan pemimpin parti itu, Umno, PAS, GPS dan Warisan menyatakan sokongan kepada perdana menteri untuk terus kekal memimpin negara.

Turut berbuat demikian adalah pemimpin parti-parti komponen PH.

Semalam, Umno dan PAS melalui setiausaha agung masing-masing menarik balik sokongan kepada Dr Mahathir atas alasan kerajaan baru yang cuba dibentuk itu turut akan disertai DAP.

Rentetan keputusan Umno dan PAS itu dakwa Najib, pemimpin PH menjaja cerita kononnya niat untuk membentuk kerajaan perpaduan bermula dari dulu lagi.

Mengulas lanjut, Najib mendakwa pemimpin PH menjaja cerita kononnya Umno dan PAS menarik balik sokongan apabila kes-kes dakwaan di mahkamah yang membabitkan pemimpin parti itu akan diteruskan.

“Bahawa rundingan dengan Umno/PAS tidak pernah berbincang syarat DAP tidak akan ada dalam kerajaan baru.

“Bahawa Umno dan PAS hanya tarik balik sokongan terhadap PM ke-7 setelah kononnya diberitahu bahawa kes-kes pemimpin-pemimpin Umno tidak akan dihentikan bukan kerana DAP,” katanya.


Bapa Maut, Dua Anak Perempuan Cedera Terlibat Kemalangan Dengan Lori Di Tawau

TAWAU, 4 Mei – Seorang lelaki maut, manakala anak perempuannya mengalami kecederaan parah selepas kereta dinaiki terlibat dalam kemalangan dengan sebuah lori enam tan di Kampung Serundung Jalan Apas, Batu 18 dekat sini, tengah hari tadi.

Mohd Nor Ayub, 58, yang memandu Proton Saga FLX tersepit di tempat duduknya dan disahkan meninggal dunia oleh pegawai perubatan yang berada di lokasi kejadian, manakala isterinya dan seorang lagi anak perempuan mereka yang turut menaiki kereta itu hanya mengalami kecederaan ringan.

Pusat Gerakan Operasi Jabatan Bomba dan Penyelamat Sabah dalam satu kenyataan berkata enam anggota bomba yang diketuai oleh Pegawai Bomba Kanan Zougarana Konin dari Balai Bomba dan Penyelamat (BBP) Tawau bergegas ke lokasi yang berjarak 27km itu menggunakan sebuah jentera FRT dan sebuah kenderaan EMRS, selepas pihaknya menerima panggilan kecemasan pada pukul 1.59 petang.

Menurutnya anak perempuannya yang cedera, masing-masing berusia 9 dan 22 tahun dibawa ke Hospital Tawau oleh orang awam sebelum bomba tiba di tempat kejadian.

Pihak Bomba menamatkan operasi pukul 3.19 petang selepas memastikan tiada bahaya lain di lokasi.


Kerajaan Negeri Disaran Salur Bantuan ‘One Off’ Segera

BEAUFORT : Kerajaan Negeri Sabah disaran supaya menyediakan satu bentuk bantuan kepada rakyat di negeri ini memandangkan kerajaan telah membuat keputusan untuk melaksanakan Perintah Kawalan Pergerakan (PKP) ‘Total Lockdown’ bermula 1 Jun depan sehingga 14 Jun 2021.

Ahli Majlis Tertinggi (AMT) Parti Warisan Sabah (WARISAN), Datuk Hajah Johair Matlani berkata, kerajaan perlu bertindak segera mengenai perkara itu bagi memastikan rakyat khususnya golongan B40 tidak terkesan teruk sepanjang PKP ‘Total Lockdown’ nanti.

Katanya, walaupun usaha tersebut perlu dilakukan bagi membendung penularan jangkitan COVID-19, beliau gusar sekiranya kerajaan negeri tidak menyalurkan (umum) apa-apa bentuk bantuan dengan kadar segera kepada rakyat, ianya akan memberi kesan terhadap kehidupan mereka.

“Saya mencadangkan supaya kerajaan menyalurkan bantuan segera sebelum pelaksanaan PKP (1 Jun) tidak kira sama ada dalam bentuk bantuan makanan atau pun wang ringgit secara ‘one off’ memandangkan tinggal tiga hari lagi.

“Sama-samalah kita berdoa agar kerajaan negeri mendengar perkara ini dan menyegerakan bantuan ini dengan segera. Kos sara hidup rakyat tetap sama walau apapun senarionya, lebih-lebih lagi mereka yang bergantung dengan pendapatan harian.

“Lebih menyedihkan lagi ada yang kehilangan pekerjaan secara tiba-tiba, kadar pengangguran pun semakin bertambah. Bantulah mereka ini kerana mereka amat memerlukan bantuan, anak-anak mereka perlukan susu, perlu beras untuk dimakan.

“Jangan kira apa pandangan politiknya, jangan lihat bentuk rumahnya, jangan kira berapa ramai anaknya yang sudah hidup sendiri. Semua pun kini terkesan teruk, ” kata Johair yang juga Ketua Bahagian WARISAN Beaufort.

Semalam, Pejabat Perdana Menteri mengeluarkan kenyataan bahawa kerajaan memutuskan untuk melaksanakan penutupan penuh sektor sosial dan ekonomi ataupun ‘total lockdown’ Fasa Pertama di seluruh negara bagi tempoh 14 hari bermula 1 Jun sehingga 14 Jun 2021.

Berikutan itu, Kerajaan Negeri Sabah turut mengeluarkan kenyataan untuk turut melaksanakan ‘total lockdown’ selama dua minggu mulai 1 Jun sehingga 14 Jun 2021 bagi membendung peningkatan jangkitan COVID-19 di negeri ini.

Dalam kenyataan itu, Prosedur Operasi Standard (SOP) bagi sektor ekonomi dan Perkhidmatan Perlu yang dibenarkan sepanjang pelaksanaan PKP akan diumum dalam masa terdekat ini. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa Bumi Lemah Gegar Kudat, Tiada Ancaman Tsunami Dikeluarkan

Jabatan Meterologi Malaysia sebentar tadi melaporkan berlaku gempa bumi lemah di Kudat, Sabah pada jam 9.58 pagi. Gegaran sekuat 4.7 skala richter itu berlaku pada jarak 47km Barat Kudat, Sabah.

Kedalaman gegaran yang dicatatkan adalah sedalam 629km. Menurut Met Malaysia, tiada ancaman tsunami kepada Malaysia


SPRM Sabah Tahan Guru Besar Lantik Syarikat Keluarga Bekal Alat Tulis

KOTA KINABALU: Seorang guru besar ditahan selepas disyaki menyalahgunakan kedudukannya apabila melantik syarikat milik ahli keluarga sendiri untuk membekalkan peralatan alat tulis kepada pihak sekolah.

Lelaki berkenaan yang berusia lingkungan 50-an, ditangkap selepas selesai memberi keterangan di pejabat Suruhanjaya Pencegahan Rasuah Malaysia (SPRM), di sini, pada 10 pagi, hari ini.

Suspek didakwa menganugerahkan kontrak bernilai lebih RM36,000 kepada firma yang dimiliki bersama isteri serta saudara perempuannya.

Pengarah SPRM Sabah S Karunanithy, yang mengesahkan penangkapa itu, berkata lelaki berkenaan disiasat mengikut Seksyen 23(1) Akta SPRM 2009, dan akan dihadapkan ke mahkamah khas rasuah di sini, tidak lama lagi.

Beliau berkata, seramai 13 guru besar dan pengetua sudah ditahan dan dituduh atas kesalahan rasuah sejak 2019. Dua daripadanya disabit kesalahan dan dikenakan hukuman oleh mahkamah.

Sehubungan itu, Karunanithy berkata, SPRM menganjurkan taklimat berhubung jenis kesalahan penyelewengan membabitkan sekolah di Sabah, sejak 2019.

Dalam pada itu, dalam kes berasingan membabitkan penyalahgunaan kuasa, SPRM Tawau menahan pegawai kerajaan yang bertindak meluluskan permohonan tender dibuat isterinya bagi pembelian kenderaan bernilai RM15,000, yang mana agensi lelaki itu bekerja mahu melupuskan aset berkenaan.

Lelaki berkenaan berusia lingkungan 40-an, ditangkap di pejabat SPRM, pada 9 pagi, hari ini. – FMT


Anggota polis benar MPV diperiksa orang awam dikenakan tatatertib

MELAKA: Anggota polis yang membenarkan kereta peronda polis (MPV) diperiksa orang awam di pusat mengundi di Sekolah Jenis Kebangsaan Cina (SJKC) Chung Hua, Rantau, di Negeri Sembilan, Sabtu lalu akan dikenakan tindakan tatatertib.

Ketua Polis Negara, Tan Sri Mohamad Fuzi Harun, berkata tindakan tegas itu akan dilaksanakan mengikut prosedur di bawah Jabatan Integriti dan Pematuhan Standard (JIPS).

“Tidak wajar membenarkan MPV diperiksa orang awam yang tidak mempunyai kuasa kerana mereka (anggota polis) boleh memohon bantuan jika keadaan mendesak berikutan petugas di sekitar kawasan pusat pengundian ketika itu seramai 1,100 orang.

“Kita ada pelbagai saluran seperti rakan setugas lain berhampiran atau balai berdekatan, Ibu Pejabat Polis Daerah (IPD) dan Ibu Pejabat Polis Kontinjen (IPK), tidak timbul alasan membiarkan orang awam menghalang tugas penjawat awam bagi mengelakkan kekecohan,” katanya.

Terdahulu, beliau menyampaikan Pingat Jasa Pahlawan Negara Siri 1 kepada 331 penerima membabitkan pegawai dan anggota PDRM Kontinjen Melaka 2019 di Dewan Serbaguna IPK negeri, Bukit Beruang, di sini, petang ini.

Yang turut hadir, Pengarah Pengurusan Bukit Aman, Datuk Abd Rahim Jaafar; Ketua Polis Melaka, Datuk Wira Raja Shahrom Raja Abdullah.

Mohamad Fuzi berkata demikian mengulas kejadian pada hari pengundian Pilihan Raya Kecil (PRK) DUN Rantau, 13 April lalu apabila lima lelaki dipercayai penyokong Pakatan Harapan (PH) bertindak memeriksa sebuah MPV polis di hadapan pusat mengundi di sekolah berkenaan.

Kejadian itu berlaku kira-kira jam 6 petang ketika dua anggota polis berpangkat sarjan dan koperal melakukan tugas membantu kawalan lalu lintas dan mahu mengiringi kertas undi PRK DUN terbabit.

Justeru, katanya, pihaknya tidak akan bertolak ansur dalam isu berkenaan yang berkait dengan penguatkuasaan undang-undang.

Dalam perkembangan berkaitan, Mohamad Fuzi berkata kertas siasatan terhadap lima orang awam yang direman berkait isu sama akan dikemukakan kepada pihak Timbalan Pendakwa Raya untuk mendapat arahan selanjutnya.

Katanya, kes terbabit disiasat mengikut Seksyen 186 Kanun Keseksaan kerana menghalang penjawat awam menjalankan tugas.

Sementara itu, Mohamad Fuzi berkata 251 laporan polis diterima setakat pagi ini berhubung status dimuat naik pemilik Facebook yang menghina dan mencerca Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Bagaimanapun, katanya, belum ada sebarang tangkapan dilakukan, namun polis akan terus memburu pihak berkenaan. – Berita Harian


Murid Sekolah Rendah Wajib Disaring Covid-19 Mulai Isnin, Kata Menteri

PUTRAJAYA: Murid sekolah rendah wajib bergilir-gilir menjalani ujian saringan Covid-19 secara mingguan mulai Isnin ini bagi mengelakkan berlaku kluster pendidikan.

Menteri Kesihatan, Khairy Jamaluddin berkata, ujian itu sebahagian daripada Strategi Pengujian Covid-19 Kebangsaan memandangkan golongan itu di bawah usia kelayakan menerima vaksin.

“Ujian ini perlu dilaksanakan ke atas sekurang-kurangnya 10% sampel daripada populasi murid di sesebuah sekolah,” katanya menurut laporan Berita Harian.

Beliau berkata, tujuan melakukan ujian saringan secara bergilir-gilir ke atas sampel berbeza setiap minggu bertujuan melihat jika wujud kesan gejala atau sebaliknya.

“Kalau bergejala, sudah tentu mesti buat ujian, tetapi kalau tidak bergejala pun, di sekolah rendah, mesti buat ujian sampel daripada populasi pelajar bagi memastikan tidak wujud kluster di peringkat sekolah.”

Berdasarkan strategi itu, murid terbabit akan menjalani ujian kendiri Covid-19 yang dipantau institusi sekolah.

Dalam pada itu, Khairy berkata, penjaga dan pelawat dibenarkan melawat pesakit di semua kemudahan kesihatan Kementerian Kesihatan (KKM) berkuat kuasa serta-merta, tetapi hanya untuk beberapa kategori pesakit.

“Sebagai contoh, pesakit menghidap penyakit kritikal dan memerlukan penjagaan, pesakit tenat, kurang upaya, warga emas, yang memerlukan bantuan komunikasi membabitkan pesakit kanak-kanak, ibu dalam proses bersalin dan sebagainya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,600 Kaum Cina Di Tawau Dan Kalabakan Sertai Warisan

TAWAU : Seramai 1,600 kaum Cina dari Bahagian Tawau Dan Kalabakan menyerahkan borang keahlian bagi menyertai Parti Warisan Sabah (WARISAN) malam tadi.

Penyerahan borang keahlian itu disampaikan oleh Pegawai koordinator Pertanian Dan Industri Makanan Tawau, Mejar (K) Tsen Fen Kyun kepada Timbalan Ketua Menteri merangkap Naib Presiden Warisan Datuk Dr Jaujan Sambakong yang mewakili Presiden WARISAN Datuk Seri Mohd Shafie Apdal.

Datuk Dr. Jaujan berkata, penyertaan ramai itu jelas membuktikan sokongan padu kaum Cina terhadap kerajaan baru dibawah pimpinan Ketua Menteri Sabah Datuk Seri Mohd Shafie, dalam mentadbir negeri ini.

Beliau berkata, demikian pada Majlis kemasukan Kaum Cina dan Penyerahan Borang Keahlian Parti Warisan Bahagian P190 Tawau dan P191 Kalabakan di Tawau.

Penyerahan itu disaksikan Menteri Pertanian Dan Industri Makanan merangkap Naib Pengerusi Parti WARISAN, Datuk Wong Hong Jun@Junz Wong.

Terdahulu, Datuk Dr Jaujan yang juga Menteri Kerajaan Tempatan dan Perumahan dalam ucapannya menyifatkan kaum Cina sebagai ‘Silent Killer’ yang berjaya memberi kemenangan pada WARISAN pada Pilihanraya Umum 14 lalu.

Katanya, bukti itu menunjukkan bahawa Kesemua rakyat di negeri ini sentiasa bersatu-padu walau berbeza agama dan kaum bagi membentuk kerajaan pada hari ini.

Jelasnya, dengan halatuju yang dibawa oleh kerajaan Sabah baru ini, sudah tentu rakyat tanpa mengira kaum akan dilimpahi manfaat dan nikmat kemajuan yang berterusan.

Sementara itu, rata-rata ahli baru yang menyertai parti WARISAN menzahirkan rasa berpuas hati dan berhasrat memilih parti berkenaan untuk mengecapi masa depan yang lebih baik.

Turut hadir dalam Majlis itu, Pembantu Menteri Kewangan Sabah merangkap Adun Merotai Sarifuddin Hata, Pembantu Menteri Kerajaan Tempatan dan Perumahan, George Hiew Vun Zin, Pembantu Pembangunan Insfrastruktur Datuk Abdul Muis Picho merangkap Adun Sebatik dan Adun Tanjung Batu, Datuk Hamisa Samat.


Jenazah Kru KRI Nanggala 402 Akan Dibawa Ke Surabaya

JAKARTA: Jenazah kru kapal selam Indonesia KRI Nanggala-402 akan dibawa ke Surabaya, Jawa Timur.

Ketua Angkatan Laut Laksamana Yudo Margono berkata, proses evakuasi mangsa dan kaedahnya akan dikoordinasikan kemudian.

“Evakuasi nanti kita ke Surabaya, atau sesuai permintaan keluarga kerana di Banyuwangi ini ada tiga orang juga,” katanya dalam sidang media secara maya, semalam.

Media sebelum ini Panglima Tentera Nasional Indonesia (TNI) Hadi Tjahjanto mengumumkan semua kru kapal selam KRI Nanggala-402 terkorban.

Menurutnya berdasarkan visual daripada Remotely Operated Underwater Vehicle yang digunakan dalam pencarian kapal itu, kapal berkenaan ‘terbelah menjadi tiga bahagian’ di kedalaman 838 meter di dasar laut di perairan Bali.

KRI Nanggala 402 dilaporkan terputus hubungan pada 4.25 pagi Rabu lalu ketika dalam misi latihan penembakan torpedo, yang turut disertai 21 kapal TNI yang lain bersama lima pesawat tempur serta satu lagi kapal selam yang lain. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Angka 29 Bermakna Buat Kami Berdua”.. Suami Buat Kejutan Hari Lahir RM29,000 Sampai Isteri Tak Larat Angkat

TAWAU: Siapa tidak gembira mendapat kejutan, apatah lagi hadiah yang tidak disangka-sangka.

Seperti seorang isteri yang terkejut menerima jambangan bunga duit bernilai RM29,000!

Beberapa foto jambangan bunga duit itu mula tersebar di media sosial sejak Khamis.

Suami kepada wanita berkenaan, Hamjad Khan Abdul Malik berkata dia membuat kejutan itu pada Khamis malam sempena hari ulang tahun isterinya ke-29 pada 3 November lalu.

Ahli perniagaan dari Tawau, Sabah itu bagaimanapun menjelaskan bahawa acara sambutan terpaksa ditangguhkan disebabkan Perintah Kawalan Pergerakan Bersyarat (PKPB) di negeri itu.

“Tahun lalu isteri saya pernah menyuarakan permintaannya untuk dihadiahkan bunga duit yang kini menjadi trend sebagai hadiah, sempena hari jadinya tahun ini.

“Banyak kali isteri sebut-sebut. Disebabkan SOP (prosedur operasi standard) yang lebih ketat awal bulan ini disebabkan PKPB yang turut memberi kesan kepada operasi perniagaan saya, kejutan itu terpaksa ditangguhkan dahulu,” katanya.

Lebih dikenali sebagai Hamjad, pengusaha restoran berusia 32 tahun itu berkata, dia menempah gubahan bunga duit menggunakan wang kertas RM100 berjumlah RM29,000 kerana mempunyai simbolik tersendiri buat dirinya bersama isteri.

“Isteri saya sambut ulang tahun ke-29 tahun ini dan tarikh lahir saya pula pada 29 September. Jadi, angka 29 tu bermakna buat kami berdua.

“Jadi, saya buat kejutan tu di rumah selepas isteri balik dari restoran, memang dia terkejut sangat sebab dia ingatkan saya dah lupa permintaannya,” katanya yang sudah mendirikan rumah tangga selama lebih lima tahun.

Sementara itu, isterinya, Mazwin Mijal pula tidak menyangka menerima kejutan itu meskipun pernah beberapa kali menyuarakan hajatnya mengenai hadiah tersebut sebelum ini.

“Saya sangka kejutan bunga duit tu dapat pada 3 November lalu waktu hari jadi saya. Tapi disebabkan PKPB dan masing-masing sibuk, sambutan ditangguhkan sampai saya pun terus lupa pasal permintaan tu.

“Malam tadi, bila saya dapat bunga duit tu memang terkejutlah. Saya ingatkan bunga duit tu sikit-sikit je, sekali sampai RM29,000,” katanya dengan nada teruja.

Menurut ibu dua anak itu, bunga duit yang diterimanya begitu berat sehingga perlu dibantu oleh suami untuk memegangnya.

“Sebagai isteri, sudah tentu saya teramat gembira dengan kejutan daripada suami. Terima kasih di atas hadiah tu.

“Tak sabar saya nak shopping gunakan duit tu nanti. Ikutkan hati nak beli macam-macam tapi masih tengah fikirkan nak beli apa,” ujarnya secara berseloroh.

Dalam pada itu, pengusaha bisnes jambangan bunga tersebut, Adzma Zakariah, 25, berkata, jambangan bunga duit bernilai RM29,000 itu disiapkan selama 18 jam.

“Seramai enam orang bergotong-royong siapkan jambangan bunga duit ni. Bukan senang nak buat sebab bunganya besar ada 290 kuntum semuanya.

“Berjam-jam buat, rehat kejap selepas tu sambung semula. Syukur, berbaloi kerja tangan kami menggulung dan meletakkan semua duit untuk kejutan seorang suami untuk isterinya,” kata Adzma. – mStar

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tindakan Malaysia Terhadap PATI Berlandaskan Undang-Undang

KUALA LUMPUR: Beberapa badan bukan kerajaan (NGO) tempatan menyokong tindakan kerajaan Malaysia terhadap pendatang tanpa izin (PATI) ketika tempoh Perintah Kawalan Pergerakan (PKP) dalam usaha menangani pandemik COVID-19.

Mereka berpendapat kebajikan golongan itu terpelihara di negara ini sehingga menyebabkan Malaysia dianggap sebagai ‘syurga’ buat PATI yang menyaksikan beratus-ratus warga asing cuba menceroboh masuk sempadan negara setiap hari untuk mencari rezeki.

Pengerusi Badan Bukan Kerajaan (NGO) Antarabangsa, Datuk Dr Mustapha Ahmad Merican, berkata kenyataan bahawa Malaysia tidak bersimpati terhadap PATI adalah salah sebaliknya mereka dilayan dengan baik.

“Apa yang dilakukan kerajaan ketika PKP adalah tepat, lebih-lebih lagi wujud kluster dalam kalangan warga asing sebelum ini.

“Kalau tidak disekat ketat, bimbang pandemik itu akan merebak. Ini kerana kebanyakan mereka tidak mementingkan soal kebersihan dan cenderung menyebarkan jangkitan ini kepada rakyat kita,” katanya merujuk kepada tindakan pihak berkuasa Malaysia menangkap dan menghantar PATI pulang.

Malah, kata beliau kerajaan memperuntukkan perbelanjaan yang besar bagi menanggung kos menjaga mereka yang ditahan termasuk dari segi penyediaan makanan, tempat tinggal dan rawatan kesihatan golongan itu ketika pelaksanaan PKP.

“Jadi tidak timbul soal kita melayan mereka tidak baik. Ada negara lain menggunakan sistem yang menyaksikan mereka tidak ‘simpan’ PATI.

“Mereka akan terus ditangkap dan perlu pula membayar denda mengikut tempoh berada di negara berkenaan. Sebaliknya negara kita tidak buat begitu malah mereka diberi perlindungan pula,” katanya kepada Bernama.

Mustapha berkata, kerajaan perlu bertindak tegas dalam isu penghantaran pulang golongan itu, namun menyarankan agar perlu ada jaminan keselamatan daripada Pertubuhan Bangsa-Bangsa Bersatu dan Suruhanjaya Tinggi PBB Mengenai Pelarian (UNHCR) bagi PATI tertentu.

“Ini bagi mengelakkan mereka ini dibunuh apabila pulang, jadi kita kena ada jaminan keselamatan mereka juga, perlu ada sikap kemanusiaan,” katanya sambil menambah media antarabangsa perlu lebih berhati-hati dalam mengeluarkan kenyataan yang boleh menimbulkan salah faham.

Al-Jazeera hari ini menyiarkan dokumentari bertajuk ‘Locked Up in Malaysia’s Lockdown’ berdurasi 20.25 minit yang mengecam layanan terhadap PATI ketika Malaysia mengendalikan langkah menangani COVID-19.

Mengulas laporan itu, Menteri Kesihatan, Datuk Seri Dr Adham Baba, berkata dakwaan itu tidak berasas kerana Malaysia memperkenalkan PKP untuk menyelamatkan orang ramai daripada COVID-19 tanpa mengira warganegara atau bukan warganegara.

“Laporan Al Jazeera itu adalah satu tuduhan yang tidak betul. Menyelamatkan warganegara atau bukan warganegara adalah tindakan di bawah Akta 342 (Akta Pencegahan dan Pengawalan Penyakit Berjangkit 1988) bagi menangani wabak COVID-19,” jelasnya.

Pengerusi Majlis Bertindak NGO Malaysia (MYNAC), Mohd Ridzuan Abdullah, berkata Malaysia negara yang mengamalkan dasar terbuka dalam menerima pendatang dan pekerja asing tanpa sebarang diskriminasi.

Malah, katanya dasar keterbukaan itu juga menyebabkan Malaysia dianggap sebagai ‘syurga’ buat PATI.

Beliau juga yakin bahawa segala tindakan yang diambil pihak kerajaan adalah berlandaskan undang-undang dan keperluan semasa terutama dalam menangani serta mengawal penularan pandemik COVID-19.

“Kita (Malaysia) juga berhak untuk melakukan sebarang tangkapan sekiranya mereka datang tidak ikut undang-undang.

“Walaupun kita tangkap mereka tetapi kita masih beri layanan yang baik kepada mereka seperti kita beri makanan semasa mereka dalam tahanan, kita juga tanggung kos yang tinggi,” katanya.

Menteri Kanan (Keselamatan), Datuk Seri Ismail Sabri Yaakob, sebelum ini berkata kerajaan tidak akan tunduk terhadap desakan mana-mana kumpulan hak asasi manusia mendakwa tindakan penahanan PATI sebagai satu diskriminasi.

Menegaskan perkara itu, beliau berkata golongan itu memasuki negara ini secara haram justeru mereka wajar dikenakan tindakan undang-undang.– BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Karam Sandakan: Mayat Anggota PGA Hilang Ditemui

SANDAKAN: Mayat anggota Pasukan Gerakan Am (PGA) yang hilang dalam insiden bot karam di perairan Sandakan ditemui terapung berdekatan lokasi kejadian kira-kira jam 6.22 petang tadi.

Koperal Asman Ongkal, 40, ditemui nelayan yang menyertai operasi mencari dan menyelamat (SAR) sebelum kejadian dimaklumkan kepada agensi penyelamat.

Pengarah Zon Maritim Sandakan, Kepten Maritim Zainudin Mohd Zuki, berkata mayat mangsa ditemui satu kilometer dari lokasi pelanggaran bot.

“Mayat mangsa sudah diserahkan kepada polis untuk tindakan lanjut dan dihantar ke Hospital Duchess of Kent Sandakan,” katanya pada sidang media, malam ini.

Dalam kejadian kira-kira jam 6.20 pagi semalam, sebuah bot dinaiki 37 individu termasuk 28 pelajar karam selepas bertembung dengan sebuah bot nelayan yang sedang ditunda.

Asman yang juga seorang penumpang bot itu sempat menyelamatkan beberapa penumpang lain sebelum dilaporkan hilang.


Polis Tahan 32 Pesalah Dadah Di Sekitar KK

KOTA KINABALU: Seramai 32 individu termasuk lapan warga asing ditahan polis dalam 19 serbuan membabitkan penyalahgunaan dadah.

Ketua Polis Daerah Kota Kinabalu Asisten Komisioner Habibi Majinji berkata, kesemua tangkapan berumur dalam lingkungan 20 hingga 53 tahun.

Katanya, serbuan berkenaan dijalankan dalam tempoh seminggu operasi bermula 28 Disember 2019 hingga 3 Januari 2020.

Selain itu, pihaknya turut menjalankan Ops Sarang pada 2 dan 3 Januari di dua lokasi serbuan di Kampung Inanam Laut dan Kampung Air di sini.

“Dalam tempoh itu, sebanyak 7.71 gram dadah jenis syabu berjaya dirampas dengan anggaran nilai berjumlah RM1,156 mengikut harga dadah semasa.

“Kesemua tangkapan disiasat mengikut Seksyen 39A(1), Seksyen 12(2) dan Seksyen 15(1)(A) Akta Dadah Berbahaya (ADB) 1952,” katanya dalam kenyataan di sini.

Beliau berkata, Bahagian Siasatan Jenayah Narkotik Ibu Pejabat Daerah (IPD) Kota Kinabalu sentiasa mempertingkatkan usaha terutama memasuki tahun baharu ini dalam membanteras kegiatan penyalahgunaan dadah.


Dapat Tahu Isterinya Lelaki Di Malam Pertama

LOMBOK: Malang buat seorang lelaki di Lombok Barat, Nusa Tenggara Barat apabila menjadi mangsa penipuan ‘pasangannya’ yang hanya menyamar sebagai wanita.

Tribun News melaporkan kisah pasangan itu mengejutkan penduduk selepas gambar perkahwinan mereka tular di Instagram (IG).

Menerusi entri di salah satu akaun IG yang mendedahkan perkara itu, mangsa melaporkan perkara berkenaan di Balai Polis Kediri sebelum kes dirujuk ke Balai Polis Lombok Barat.

Gambar dimuat naik itu menunjukkan pasangan itu bergambar bersama-sama selepas akad nikah namun wajah pengantin ‘wanita’ disamarkan.

Ketua Sub Bahagian Perhubungan Awam Polis Lombok Barat, Iptu Ketut Sandiarsa mengesahkan kes berkenaan.

Menurut Sandiarsa, pengantin lelaki itu dikenali sebagai Muh berusia 31 tahun dan berasal dari Pejeruk, Ampenan, Mataram.

“Kisah cinta mereka berputik selepas berkenalan di laman sosial.

“Bertitik tolak daripada situ, timbul rasa cinta dan akhirnya mereka sepakat mendirikan rumah tangga pada 2 Jun lalu.

“Namun, penipuan Mit (penyamar) terbongkar pada malam pertama selepas menolak untuk melakukan hubungan kelamin dengan Muh,” katanya.

Muh yang curiga dengan apa yang berlaku melakukan pemeriksaan latar belakang dan terkejut mengetahui pasangannya itu adalah lelaki.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengarah Sebuah Jabatan Ditahan Guna Kedudukan Beli Tiket Penerbangan Isteri & Anak

TAWAU: Seorang pengarah sebuah jabatan kerajaan ditahan oleh Suruhanjaya Pencegahan Rasuah Malaysia cawangan Tawau, kerana disyaki menyalahgunakan kedudukan untuk membeli tiket penerbangan isteri dan anaknya.

Menurut sumber, suspek ditahan ketika hadir ke pejabat SPRM Kuala Lumpur untuk membantu siasatan kira-kira jam 9 pagi, kelmarin.

Suspek lelaki berusia 54 tahun itu dipercayai menggunakan jawatannya sebagai pengarah ketika bertugas di sebuah kolej awam di Sabah antara tahun 2017 hingga 2018 telah meluluskan tiket kapal terbang bagi isteri dan anaknya bernilai kira-kira RM6,000 yang sepatutnya kedua mereka tidak layak untuk kemudahan tersebut.

Difahamkan suspek telah menggunakan tiket kapal terbang itu bersama isteri dan anaknya ke Kuala Lumpur atas urusan kerja beberapa kali sedangkan kelayakan suspek hanya setahun sekali sahaja.

Sementara itu, Pengarah SPRM Sabah Datuk S. Karunanithy ketika dihubungi telah mengesahkan tangkapan tersebut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa tak guna

MANILA: Seorang lelaki ditangkap kerana menggantung anak lelakinya dalam keadaan terbalik di tingkap sebelum memukul kanak-kanak itu dan merakamkan perbuatan berkenaan semata-mata untuk memaksa ibu mangsa kembali kepadanya.

ABS-CBN News melaporkan kejadian itu berlaku di Santa Rosa, Laguna di Luzon pada 18 Disember lalu.

Lelaki itu yang dikenali sebagai Melvin Caro Batitis memberitahu polis, teman wanitanya pergi bercuti di Iloilo di pulau Visayas selama dua minggu menyebabkan dia berang kerana mengesyaki wanita itu curang.

“Teman wanita saya berkata, dia bercuti di wilayah itu dan akan kembali pada tahun baru nanti. Bagaimanapun, saya diberitahu dia tidak akan pulang kerana sudah bertemu lelaki lain,” katanya.

Lelaki itu juga mengaku dia mabuk ketika mendera anaknya yang berusia empat tahun.

GMA News melaporkan lelaki itu merakamkan perbuatan berkenaan sebelum menghantar video itu kepada teman wanitanya pada hari Krismas lalu.

Ibu kanak-kanak itu kemudian menghantar video berkenaan kepada kakaknya sebelum wanita itu menyerahkannya kepada polis untuk meminta bantuan.

Ketua Polis Santa Rosa, Eugene Orate memberitahu polis menyelamatkan kanak-kanak itu pada hari yang sama.

Batitis ditangkap dua hari kemudian ketika bersembunyi di sebuah ladang berhampiran landasan kereta api di kampung Barangay Pooc.

Orate memberitahu Jabatan Kebajikan dan Pembangunan Masyarakat memfailkan tuduhan mendera kanak-kanak terhadap lelaki itu dan teman wanitanya mungkin juga dikenakan tindakan jika didapati sengaja meninggalkan anaknya.

Video berkenaan tular di laman sosial termasuk di Malaysia sehingga ada yang menggesa polis mengambil tindakan segera terhadap lelaki itu kerana menyangka ia berlaku di negara itu. – Agensi


Banjir besar korbankan 21 nyawa di Sulawesi Selatan

JAKARTA: Banjir buruk yang melanda Sulawesi Selatan sejak kelmarin, dilaporkan mengorbankan 21 nyawa setakat ini.

Menurut kenyataan Badan Nasional Pengurusan Bencana Indonesia (BNPB), kawasan yang terbabit banjir adalah Kota Makassar dan enam kabupaten iaitu Gowa, Takalar, Jeneponto, Maros, Pangkep, dan Barru.

“Setakat pagi ini, lebih 5,000 penduduk dipindahkan ke pusat pemindahan sementara,” menurut kenyataan itu.

Sementara itu, Ketua BNPB Daerah Sumatera Selatan, Syamsibar, dipetik media tempatan Indonesia sebagai berkata, setakat ini seramai 41 orang dilaporkan masih hilang.

Beliau berkata, penempatan penduduk terbabit dinaiki air antara satu hingga hampir tiga meter, selain berlaku beberapa kejadian tanah runtuh, manakala kawasan keseluruhan banjir membabitkan kawasan melebihi 10,000 hektar.

“Badan Badan Meteorologi Klimatologi dan Geofisika (BMKG) meramalkan hujan lebat berterusan sehingga esok di Sulawesi Selatan, penduduk diminta berjaga-jaga dan berpindah ke kawasan selamat jika diarahkan berbuat demikian,” katanya.

Setakat ini tiada rakyat Malaysia dilaporkan menjadi mangsa dalam kejadian banjir itu.

“Kedutaan Besar Malaysia di Jakarta turut memantau perkembangan berkenaan dan meminta rakyat Malaysia yang berada di Sulawesi Selatan agar mematuhi arahan pihak berkuasa,” kata jurucakap kedutaan. – BERNAMA


Tempat Paling Panas Di Dunia

LAS VEGAS: Taman Negara Death Valley di California, Amerika Syarikat (AS) merekodkan suhu 54.4 darjah Celcius, pada Ahad, sekali gus menjadi tempat paling panas di dunia.

BBC melaporkan, ketika ini, Perkhidmatan Cuaca Kebangsaan AS mengesahkan catatan berkenaan.

Perkembangan itu susulan gelombang cuaca panas yang melanda pantai barat negara itu dan suhu dijangka semakin meningkat minggu ini.

Malah, situasi itu menyebabkan gangguan bekalan elektrik di California apabila stesen jana kuasa mengalami masalah, Sabtu lalu.

“Ini adalah haba yang amat menyeksakan,” kata Brandi Stewart, seorang petugas di taman negara berkenaan kepada BBC.

Stewart sebelum ini, bekerja dan tinggal di taman negara itu dalam tempoh berkala untuk lima tahun.

Bagaimanapun, dia banyak menjalankan tugas di dalam bangunan sepanjang bulan ini.

“Apabila anda berjalan di luar, anda akan berasa seperti ada beberapa pengering rambut dihalakan ke muka anda.

“Anda akan berasa seperti berada di dalam ketuhar dan gelombang haba di seluruh badan anda,” katanya.

Sebelum ini, cuaca paling panas di dunia direkodkan di taman negara sama pada 2013 iaitu pada 54 darjah Celcius.

Dalam pada itu, pihak berkuasa meramalkan gelombang haba akan meliputi kawasan dari Arizona di barat daya, menghala ke arah pantai di Washington di barat laut negara itu.

Ia dijangka mencapai kemuncaknya pada Isnin dan Selasa sebelum suhu panas itu diramal menurun.

Bagaimanapun, gelombang haba ini dijangka berlarutan sehingga sekurang-kurangnya 10 hari lagi.

Situasi itu turut menyebabkan masalah kebakaran hutan di negara berkenaan.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amaran Cuaca Peringkat Waspada Di Sabah Sehingga Esok

KUALA LUMPUR: Jabatan Meteorologi Malaysia (MetMalaysia) mengeluarkan amaran cuaca peringkat waspada dengan hujan lebat dijangka berlaku di Sabah hari ini dan esok.

MetMalaysia dalam kenyataan hari ini memberitahu keadaan itu diramal melanda kawasan Pantai Barat Sandakan iaitu Telupid, Kinabatangan, Beluran dan Sandakan serta Kudat.

“Hujan lebat dijangka berlaku di negeri Sabah iaitu Pantai Barat, Sandakan (Telupid, Kinabatangan, Beluran dan Sandakan) dan Kudat dalam tempoh Isnin, 19 Oktober hingga 20 Oktober,” demikian menurut kenyataan itu. – BERNAMA


TERKINI: Bandar Kherson Jatuh Ke Tangan Tentera Russia Sebentar Tadi

BANDAR pelabuhan strategik utama yang terletak di selatan Ukraine, Kherson akhirnya dilapor sudah jatuh ke tangan tentera Russia sebentar tadi, lapor Aljazeera.

Kemaraan Russia yang menakluki bandar itu disahkan oleh datuk bandar, Igor Kolykhaev dalam satu kenyataan seperti yang dilaporkan media hari ini.

“Penceroboh Russia kini sedang berada di kesemua bahagian bandar dan ia sangat bahaya,” kata Pengarah Pentadbiran Kawasan, Gennady Lakhuta menerusi Telegram, memetik Aljazeera.

Difahamkan, bandar pelabuhan itu dikepung ketika tentera Russia sedang mara meneruskan serangan merentasi bandar-bandar yang lain.

Dalam masa sama, bandar Berdiansk juga dilapor turut dirampas Russia.

Menurut laporan, Kherson merupakan kota besar pertama yang dilapor telah ditawan Russia setelah pertempuran sengit yang berlaku sejak seminggu lalu.

Untuk rekod, bandar pelabuhan Kherson yang terletak berhampiran dengan Laut Hitam itu menempatkan kira-kira 290,000 penduduk setakat ini.

Terdahulu, siasatan terhadap kemungkinan jenayah perang dan jenayah kemanusiaan yang dilakukan Russia ke atas Ukraine telah dilancarkan di Mahkamah Jenayah Antarabangsa (ICC) di The Hague.

Memetik The Guardian, bekas ‘gergasi’ Soviet Union itu juga turut didakwa melakukan jenayah kemanusiaan dalam pencerobohan ke atas Ukraine.

Peguam British, Karim Khan berkata, pihaknya akan membuka kertas siasatan berpandukan siasatan terdahulu yang pernah dibuat mengenai Crimea dan Donbas tahun lepas.

“Saya sudah memberitahu kumpulan saya untuk mengumpul segala bukti yang boleh mengukuhkan lagi peluang untuk mendakwa mereka,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mungkin Penat Bekerja, ‘Brader Food Panda’ Tenangkan Diri Dengan Ayat Suci Al-Quran

Menunaikan ibadah sudah menjadi satu kewajiban dalam kehidupan seseorang muslim.

Dapat menunaikan ibadah sunat pula sudah tentu menjadi nilai tambah yang baik menunjukkan rasa syukur kita kepada Maha Esa.

Satu laman Facebook Chicken Royale memuatnaik sekeping gambar kelihatan seorang pengahntar makanan Food Panda sedang membaca Al-Quran.

Mungkin selepas penat bekerja, pekerja Food Panda itu mengambil sedikit masa untuk berehat dan mengaji sebagai penenang diri.

Rata-rata warganet memberikan pujian dan kata-kata semangat kepada pemuda tersebut.


67.4% Penduduk Dewasa Di Sabah Lengkap Terima Vaksin

KOTA KINABALU : Sebanyak 1,859,799 orang atau 67.4 peratus penduduk dewasa di Sabah telah melengkapkan dos vaksin COVID-19 sehingga semalam.

Menteri Kerajaan Tempatan dan Perumahan negeri Datuk Masidi Manjun berkata sehingga semalam juga sebanyak 2,061,944 atau 74.8 peratus penduduk dewasa di Sabah telah menerima satu dos vaksin tersebut.

“(Selain itu) Sehingga kini, 282,982 remaja berusia 12 hingga 17 tahun di Sabah telah menerima satu dos vaksin COVID-19,” katanya dalam kenyataan malam ini.

Mengenai perkembangan kes COVID-19, Masidi yang juga jurucakap COVID-19 Sabah berkata angka jangkitan di Sabah adalah tidak statik yang mana setelah mencatatkan peningkatan semalam, kes merekodkan sedikit penurunan iaitu 15 kes menjadikan 790 kes dicatat hari ini.

“Sebanyak 90.38 peratus daripada jumlah kes pada hari ini adalah kategori satu dan dua yang lazimnya hanya memerlukan rawatan kendiri di rumah atau di PKRC (Pusat Kuarantin dan Rawatan COVID-19 Berisiko Rendah), selebihnya kategori tiga, empat dan lima,” katanya.

Beliau berkata 1,472 pesakit COVID-19 sembuh hari ini menjadikan jumlah kumulatif 188,294 orang sembuh,  manakala 2,627 pesakit masih menerima rawatan. – BERNAMA


Hajiji selamat, Bung Akan Tepati Janji, Kata Jeffrey

KOTA KINABALU: Timbalan Ketua Menteri Sabah, Jeffrey Kitingan yakin negeri itu tidak akan menghadapi krisis politik seperti di Semenanjung kerana Umno Sabah akan berpegang kepada janjinya untuk memastikan Gabungan Rakyat Sabah (GRS) tidak terjejas.

Kitingan, yang juga presiden Parti Solidariti Tanah Airku (STAR) berkata, kebiasaannya kerajaan negeri akan terjejas setiap kali berlaku perubahan di peringkat persekutuan.

Bagaimanapun, berdasarkan perbincangan dalam GRS dan perbualan peribadinya dengan Pengerusi Umno Sabah merangkap Timbalan Ketua Menteri, Bung Moktar Radin, beliau percaya Umno negeri itu tidak akan melakukan tindakan sama seperti di peringkat persekutuan.

“Saya bersama beliau semalam dan kami mahu mengekalkan kerajaan negeri. Sabah tidak akan terjejas dengan apa yang berlaku di peringkat persekutuan,” katanya di Lapangan Terbang Antarabangsa Kota Kinabalu hari ini.

“Biasanya, apabila berlaku perubahan di peringkat persekutuan, ia akan menjejaskan negeri-negeri.

“Itu salah satu sebab mengapa kami memilih (Naib presiden Umno) Ismail Sabri Yaakob supaya kebanyakan perkara akan kekal seperti sekarang.”

Kerajaan GRS diterajui Ketua Bersatu Sabah, Hajiji Noor sebagai ketua menteri dan terdiri daripada Barisan Nasional (BN) serta Parti Bersatu Sabah (PBS), selain Perikatan Nasional (PN).

Ismail Sabri dinamakan sebagai perdana menteri kesembilan, menggantikan Muhyiddin Yassin yang melepaskan jawatan itu Isnin lalu.

Mengenai cakap-cakap yang kerusi timbalan perdana menteri akan diisi calon dari Sabah atau Sarawak, Kitingan percaya seorang pemimpin dari Sarawak akan dinamakan untuk jawatan itu.

“Sarawak memberikan paling banyak sumbangan ke arah kestabilan dan kedudukan PM, jadi saya harap ini akan dipertimbangkan.

“Saya tidak kisah siapa orangnya (sama ada dari Sabah atau Sarawak), tetapi Sarawak bersedia mendapatkannya.”

Sementara itu, Kitingan berharap krisis politik akan berakhir sekarang susulan pengumuman Ismail Sabri sebagai perdana menteri.

“Mudah-mudahan dengan penyelesaian sementara terhadap krisis politik ini, kita dapat memfokuskan isu penting berkaitan pandemik, kebajikan rakyat dan ekonomi.

“Kami juga berharap tiada lagi krisis atau mereka yang mengejar jawatan PM akan menunggu sehingga Parlimen dibubarkan untuk pilihan raya umum akan datang.

Kitingan turut menggesa Kabinet persekutuan baharu untuk mengutamakan isu penting kepada Sabah dan Sarawak seperti hubungan persekutuan-negeri dan mengembalikan hak negeri seperti yang termaktub di bawah Perjanjian Malaysia 1963. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak Kapal MV Orbit Petra Cetus Kluster Bahtera Di Sabah

KOTA KINABALU, 25 Dis : Seorang anak kapal MV Orbit Petra menjadi pencetus kluster baharu direkodkan di Sabah hari ini apabila menjadi kes indeks bagi Kluster Bahtera di sini.

Menteri Kerajaan Tempatan dan Perumahan Sabah Datuk Masidi Manjun berkata lelaki tempatan berusia 26 tahun itu menjalani ujian RTK saliva pada 12 Dis lepas apabila bergejala batuk dan hilang deria bau.

“Kes indeks telah dihantar ke pusat kuarantin hotel dari kapal untuk menjalani kuarantin dan ujian saringan ulangan pada hari berikutnya turut mengesahkan kes indeks positif dalam ujian RT PCR,” katanya menerusi kenyataan malam ini.

Masidi yang juga jurucakap COVID-19 negeri berkata hasil saringan selanjutnya mendapati 21 lagi anak kapal positif COVID-19 menjadikan kumulatif kes sebanyak 22 orang dan mereka telah diasingkan untuk diberi rawatan.

Sementara itu jumlah kes positif COVID-19 hari ini adalah sebanyak 127 kes, menjadikan jumlah kumulatif sebanyak 239,482 kes.

Daripada 127 pesakit itu, seramai 124 dalam kategori satu dan dua 2, tiada kes dalam kategori tiga dan kategori lima dan dua kes dalam kategori empat manakala Jabatan Kesihatan Negeri Sabah masih membuat penilaian ke atas satu kes lagi. – BERNAMA


Ganti Gelaran Di-Pertua Negeri Kepada Yang Di-Pertua Negara, Kata Jeffrey

KOTA KINABALU: Presiden STAR Jeffrey Kitingan berkata, selepas pindaan Perkara 1 (2) Perlembagaan Persekutuan yang diluluskan di Dewan Rakyat, semalam, kini giliran Sabah pula untuk meminda perlembagaannya sendiri bagi menggantikan gelaran gabenor negeri daripada Yang di-Pertua Negeri kepada Yang di-Pertua Negara.

Katanya, pindaan terhadap Perkara 1 (2) Perlembagaan Persekutuan yang mengembalikan perkataan asalnya sebelum ini hanyalah langkah pertama ke arah memulihkan status sebenar Sabah dan Sarawak dalam Persekutuan Malaysia.

“Ini penting kerana ia mengangkat martabat kita sebagai sebuah negara berbanding ketika kita memanggil gabenor kita sebagai Yang di-Pertua Negeri semata-mata.

“Kita perlu menanamkan dalam minda rakyat status sebenar Sabah dan Sarawak, dalam Malaysia,” katanya dalam kenyataan, hari ini.

Jeffrey yang juga Ahli Parlimen Keningau berkata, perkara berkenaan juga akan memulihkan perkataan asal proklamasi Malaysia di mana gabenor Sabah digelar sebagai Yang di-Pertua Negara Sabah.

Selain itu, katanya kerajaan Sabah pimpinan Gabungan Rakyat Sabah (GRS) akan terus memperjuangkan pemulihan penuh autonomi negeri itu, khususnya dalam bidang pendidikan dan kesihatan.

Beliau turut menegaskan, selain Perkara 1(2), kelemahan lain dalam Perlembagaan Persekutuan ialah Perkara 160(2) yang mentakrifkan persekutuan sebagai persekutuan yang ditubuhkan di bawah Perjanjian Persekutuan Tanah Melayu 1957.

“Sabah dan Sarawak bukan tidak terlibat dalam perjanjian ini. Tafsiran ini mesti diperbetulkan kerana jika tidak, setiap kali istilah ‘persekutuan’ digunakan dalam Perlembagaan Persekutuan, ia hanya merujuk kepada negeri-negeri Tanah Melayu.

“Pindaan mesti dibuat untuk mentafsirkan persekutuan sebagai persekutuan yang dibentuk menurut Perjanjian Malaysia 1963 atau jika tidak, ‘sandiwara’ Malaya yang berpura-pura menjadi Malaysia ini akan berterusan,” katanya. – FMT


APMM Kudat tahan lima nelayan asing, rampas gamat lebih 800 kilogram

KUDAT, 10 Mei – Agensi Penguatkuasaan Maritim Malaysia (APMM) Kudat menahan lima nelayan Vietnam kerana disyaki menangkap gamat secara haram di perairan daerah ini dan merampas hasil laut itu yang dianggarkan lebih 800 kilogram, semalam.

Pengarah Zon Maritim Kudat, Komander Maritim Boon Chin Chau berkata, kesemua nelayan berumur dalam lingkungan 23 hingga 43 tahun itu ditahan bersama bot digunakan mereka di kedudukan kira-kira tujuh batu nautika Timur Pulau Sibogor Laut, Pulau Banggi, di sini, pada 10 pagi semalam.

Beliau berkata hasil pemeriksaan lanjut mendapati bot itu bukan bot berpendaftaran Malaysia dan kesemua nelayan terbabit tidak mempunyai sebarang dokumen pengenalan diri sah.

“Bot ini sememangnya digunakan untuk menangguk gamat. Bot terbabit tidak mempunyai pukat tetapi menggunakan sejenis alat seperti penggembur tanah bagi menangguk gamat. Kawasan perairan kita sememangnya banyak gamat dan tidak mustahil masih ada bot seperti ini menjarah hasil laut kita.

“Kaedah digunakan perompak hasil laut negara ini adalah dilarang kerana ia memberi kesan jangka panjang pada sistem ekologi dan biodiversiti marin. Penggunaan tangguk besi merosakkan batu karang yang merupakan habitat bagi hidupan marin. Ada sesetengah batu karang memerlukan puluhan, malah ratusan tahun untuk membesar,” katanya dalam kenyataan di sini, hari ini.

Boon berkata nilai barangan rampasan termasuk bot serta hasil tangkapan gamat dianggarkan bernilai RM355,000, dan kesemua nelayan serta bot mereka telah dibawa ke Jeti Awam Kudat untuk siasatan lanjut.

Kes disiasat mengikut Akta Perikanan 1985 kerana disyaki menangkap ikan di perairan Malaysia secara haram dan Akta Imigresen 1959/63 kerana tidak mempunyai dokumen pengenalan diri sah.

Orang ramai dinasihatkan menghubungi MERS 999 atau Pusat Operasi Maritim Kudat di talian 088-611858 jika mempunyai sebarang maklumat berhubung jenayah atau kejadian kemalangan berlaku di perairan negara, katanya.


Aminah menang Ketua Wanita Warisan, Jenifer Lasimbang tewas

JAWATAN KETUA WANITA WARISAN MILIK AMINAH JABARKHAN; MARY TIMBALAN

PENAMPANG: Aminah @ Siti Aminah Jabarkhan diumumkan sebagai Ketua Wanita Parti Warisan Sabah (Warisan) setelah memperolehi 120 undian menewaskan dua calon lain yang bertanding dalam pemilihan yang diadakan sempena Perhimpunan Agung Tahunan Warisan, di sini pada Sabtu.

Aminah menewaskan Pembantu Menteri Kesihatan & Kesejahteraan Rakyat Norazlinah Arif yang hanya memperolehi 94 undian dan seorang lagi calon, Norfaiza Chua (64 undian).

Sementara Timbalan Ketua Wanita pula dimenangi oleh Mary Juney George yang memperolehi 161 undian menewaskan pencabarnya yang merupakan Pembantu Menteri Pelajaran & Inovasi Jenifer Lasimbang.

Bagi jawatan Naib Ketua Wanita pula masing-masing dimenangi oleh Nadzlinah Awang Ali (119 undian), Chen Moi Yin (175 undian) dan Noor Hayaty Mustapha (151 undian).

Mereka menewaskan tiga calon lain yang turut bertanding berebut jawatan berkenaan.

Manakala, 15 Ahli Jawatankuasa Wanita pula dimenangi oleh Hajal Mansor, Maini Tapah, Ana Maria Bernadus, Hilda @ Mary Salim, Quiren Salam, Rusniah Jumaidi, Juddy Chua @ Salbinah, Neljan @ Aning Tan, Jubaidah Awang, Ernis Edris, Sabariah Ibrahim, Soarah Ahmat, Arianti Antee, Noorain Abd Rahman dan Rose Ardi @ Ardie.

Sementara itu, bagi jawatan Naib Ketua Wirawati pula, Sabrina Yahya, Thien Fui Fong dan Rina Jainal diumumkan sebagai pemenang bagi jawatan yang ditandingi oleh lima calon.

Sabrina yang meraih 214 undian, Thien (212 undian) dan Rina (130 undian) menewaskan dua calon lain untuk muncul sebagai Naib Ketua Wirawati yang baharu.

Bagi 15 Ahli Jawatankuasa Wirawati Pusat pula dimenangi oleh Siti Noorhasmahwaty Osman, Tan Kim Ling, Evanalyn Longinus, Erza Yani Opong, Rafidah Arkani, Roslizah Ibrahim @ Ahmad, Izzatul Aini Nissanso, Noraini Edeh, Bibianah Noorintan Rasmee, Maria Antonio, Siti Noorlizawana Shandrawan Jalin, Siti Norazianah Mohd Bidin, Fadila Lasmin, Julmaiyah Nasib dan Nurfaezah Mohd Said. – BorneoToday


Usia Tujuh Tahun Sudah Rabun

Banyak aktiviti dalaman, terdedah kepada skrin gajet terlalu lama dan tidak mempunyai rehat yang cukup dikesan menjadi penyumbang kepada peningkatan kes myopia atau rabun jauh sepanjang Perintah Kawalan Pergerakan (PKP) sejak Mac lalu.

Perubahan norma yang tidak lagi menumpukan kepada aktiviti fizikal di luar seperti bersukan menyebabkan lebih 30 peratus kanak-kanak iaitu kira-kira dua juta orang mendapatkan rundingan Persatuan Optometris Malaysia (AMO) mengenai masalah penglihatan yang dihadapi terutama sepanjang berada di rumah dalam tempoh berkenaan.

Presidennya, Ahmad Fadhullah Ahmad Fuzai berkata, setakat ini pihaknya menerima banyak rujukan daripada ibu bapa bagi kes rabun membabitkan anak seawal usia tujuh tahun yang mengalami masalah mata sama ada rabun atau masalah ketidakselesaan pada mata.

“Kita ada buat kajian mengenai penggunaan gajet ini. Dalam masa seminggu, sepatutnya boleh menghadap skrin selama dua jam saja dan bila lebih, ia menyebabkan otot mata menjadi kejang.

“Mereka juga perlu rehatkan mata selama 20 minit antaranya bagi mengelakkan kepenatan.

“Saya dapati mereka banyak di rumah, banyak melihat gajet secara dekat dan membaca dalam keadaan berbaring menyebabkan gangguan pada mata.

“Ibu bapa juga mendapati berlaku perubahan kepada anak mereka yang mula mengecilkan mata untuk melihat dengan jelas,” katanya.

Ahmad Fadhullah berkata, peningkatan jumlah kanak-kanak yang rabun menyebabkan pihaknya terpanggil untuk memberi nasihat mengenai penjagaan mata yang sesuai dengan penggunaan gajet atau aktiviti di dalam rumah sepanjang penularan Covid-19.

Menurutnya, kajian pihaknya mendapati antara kebiasaan yang salah menyebabkan penglihatan terjejas ialah postur tidak betul ketika membaca dan pencahayaan tidak sesuai.

“Apabila kita membaca, mata akan lebih tertumpu dan bila gelap, mata kita akan menerima cahaya lebih banyak. Jika berlarutan dalam tempoh yang lama, ia akan menyebabkan rabun.

“Selain itu, pemeriksaan rutin mata perlu dilakukan setahun sekali untuk mengetahui tahap kerabunan sama ada meningkat terlalu tinggi atau sebaliknya.

“Ada pelbagai kaedah penyelesaian termasuk menggunakan teknologi terkini, bukan hanya pemeriksaan seperti yang biasa dilakukan,” katanya.

Oleh itu, pihaknya mengingatkan orang ramai agar memilih optometris bertauliah untuk membuat rujukan mengenai sebarang masalah berkaitan penglihatan bagi mendapatkan pandangan yang tepat.

Sayang anak berpada-pada. Itu nasihat pakar mengenai senario ibu bapa yang memberi kebenaran kepada anak menggunakan gajet sepanjang tempoh Perintah Kawalan Pergerakan (PKP) sejak Mac lalu.

Pakar Kepimpinan Diri, Keluarga dan Organisasi, Dr Azuraidah Shahadan berkata, kegagalan mengawal tempoh masa penggunaan gajet itu akan menyebabkan anak menghabiskan masa bermain peranti tanpa bergaul dengan masyarakat dan ahli keluarga seperti sepatutnya.

Katanya, ramai ibu bapa yang ‘tewas’ dengan runtunan emosi anak yang merayu meminta dibelikan gajet dan bermain sepanjang masa terutama ketika PKP dan lebih malang, ia dijadikan tanda kasih sayang pada mereka.

“Memang tidak berbaloi jika ada ibu bapa yang menggantikan kasih sayang mereka dengan beri gajet. Ia hanya boleh untuk mengisi masa lapang, namun penggunaannya perlu dikawal sebaik mungkin.

“Kalau ada yang kata guna gajet untuk pendidikan, elemen pendidikan memang ada, tetapi berbeza daripada kaedah yang sewajarnya,” katanya.

Bagi Ketua Seksyen Kaunseling Staf Bahagian Kaunseling Universiti Putra Malaysia (UPM), Mohd Redzuan Zamberi, penggunaan gajet berterusan akan menyebabkan hubungan fizikal yang normal beralih kepada hubungan siber tidak normal.

Katanya, ia akan mewujudkan rasa hilang kepercayaan anak kepada ibu bapa kerana mereka lebih percaya apa yang diperkatakan oleh idola mereka seperti Instafamous, ‘influencer’, Youtuber ternama, ustaz viral atau sesiapa yang diminati.- Harian Metro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rekod Baharu! 22,242 Kes Covid-19 Hari Ini

PUTRAJAYA: Kementerian Kesihatan (KKM) melaporkan rekod tertinggi 22,242 kes baharu Covid-19 dalam tempoh 24 jam lalu.

Rekod tertinggi sebelum ini dilaporkan pada 12 Ogos dengan 21,668 kes.

Ketua Pengarah Kesihatan Dr Noor Hisham Abdullah berkata, ia menjadikan jumlah kumulatif jangkitan 1,466,512 kes.

Selangor mencatatkan jumlah kes tertinggi dengan 6,858.

Ia diikuti Sabah (2,413), Penang (1,867), Kedah (1,852), Kuala Lumpur (1,587), Johor (1,477), Sarawak (1,403), Kelantan (1,351), Perak (1,036), Pahang (675), Melaka (579), Negeri Sembilan (577), Terengganu (487), Perlis (50), Putrajaya (25), dan Labuan (lima).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tingkat Kesiapsiagaan Berdepan Ancaman Kumpulan Abu Sayyaf – Ketua Menteri Sabah

KM: TINGKAT KESIAPSIAGAAN BERDEPAN ANCAMAN KUMPULAN ABU SAYYAF

KOTA KINABALU: Kerajaan Sabah akan sentiasa meningkatkan keupayaan dan kesiapsiagaan dari segi kawalan keselamatan dalam berdepan ancaman dari luar termasuk ancaman Kumpulan Abu Sayyaf yang dikatakan masih tinggi terhadap Pantai Timur Sabah.

Ketua Menteri Datuk Seri Panglima Haji Mohd Shafie Apdal berkata, ancaman Abu Sayyaf terhadap Sabah bukan perkara asing.

“Apa yang penting kita tingkatkan keupayaan kita untuk menangani masalah ancaman luar ini kerana Sabah merupakan negeri yang menerima kemasukan pelancong yang ramai.

“Selaku Pengerusi Majlis Keselamatan Negeri (MKN), saya akan memanggil pasukan keselamatan bagi meningkatkan kesiapsiagaan agar Sabah sentiada selamat untuk dikunjungi pelancong dari dalam dan luar negara.

“Saya tidak mahu tanggapan luar menyatakan kawasan kita tidak selamat. Kita sedar ada insiden penculikan yang berlaku.

“Kita akan memberi kerjasama terhadap Ketua Polis Negara untuk melihat bagaimana isu keselamatan ini dapat ditangani,” katanya ketika ditanya mengenai kenyataan Ketua Polis Negara Datuk Seri Abdul Hamid Bador bahawa Sabah masih berdepan ancaman dari Kumpulan Abu Sayyaf.

Beliau berkata demikian ketika ditemui selepas menerima Kunjungan Hormat Ketua Setiausaha Kementerian Perumahan & Kerajaan Tempatan Datuk Seri Mohammad Mentek, di Pusat Pentadbiran Negeri Sabah, di sini pada Khamis.

Ketua Polis Negara berkata serangan kumpulan yang berpangkalan di Jolo,Sulu itu boleh berlaku setiap hari dan pada bila-bila masa biarpun Kawasan Keselamatan Pantai Timur Sabah (Esscom) diwujudkan.

Oleh itu, Esscom perlukan penyusunan dan penstrukturan semula dari segi penempatan pasukan keselamatan yang melibatkan Angkatan Tentera Malaysia, Polis dan Agensi Penguatkuasaan Maritim Malaysia.

Mohd Shafie juga mengingatkan bahawa pengawalan keselamatan bukan terletak kepada pasukan keselamatan semata-mata. Jika rakyat dapat membantu memaklumkan tentang kewujudan anasir-anasir jahat maka, keselamatan negeri ini akan dapat ditangani dengan baik. – BorneoToday


Pelajar MRSM Cetus Kluster Tagasan Di Semporna

KOTA KINABALU: Sabah mencatat satu lagi kluster Covid-19 yang membabitkan pelajar sekolah selepas seorang pelajar Tingkatan Empat, Maktab Rendah Sains MARA (MRSM) di Semporna dikesan positif menerusi saringan bergejala pada 8 April lalu.

Jurucakap perkembangan harian Covid-19 Sabah, Datuk Masidi Manjun berkata, kes indeks itu mencetuskan Kluster Tagasan yang dilaporkan di daerah Semporna semalam dengan kumulatif kes setakat ini seramai enam orang.

Beliau berkata, saringan kontak rapat yang dijalankan selepas kes indeks disahkan positif Covid-19 mengesan seramai empat lagi pelajar dan seorang pemandu di institusi terbabit positif virus berkenaan.

“Aktiviti pengesanan kontak rapat dan punca jangkitan sedang giat dijalankan,” katanya dalam kenyataan media perkembangan Covid-19 Sabah, di sini, malam tadi.

Sebelum ini, pelajar Sekolah Menengah Kebangsaan Agama (SMKA) Kota Kinabalu mencetuskan Kluster Jalan Khidmat di ibu negeri menyebabkan sekolah berkenaan dikenakan Perintah Kawalan Pergerakan Diperketatkan (PKPD) bermula 18 April hingga 1 Mei depan.

Sementara itu, Masidi yang juga Menteri Kerajaan Tempatan dan Perumahan negeri berkata, Sabah mencatat 125 kes baharu Covid-19 dengan dua kematian di daerah Tawau, semalam.

Katanya, semalam juga seramai 125 pesakit Covid-19 di Sabah sembuh dan dibenarkan keluar hospital, menjadikan baki yang masih dirawat seramai 1,008 orang termasuk 55 orang dalam Unit Rawatan Rapi (ICU) dengan 20 daripadanya memerlukan alat bantuan pernafasan.

“Daripada 125 kes positif COVID-19, sebanyak 62 kes atau 49.6 peratus adalah berpunca daripada saringan kontak rapat, 12 kes atau 9.6 peratus menerusi saringan bergejala dan 45 kes atau 36 peratus dari kluster baharu dan sedia ada,” katanya.

Dalam pada itu, katanya daerah Tawau masih lagi mendahului dengan jumlah kes tertinggi semalam iaitu sebanyak 58 kes, diikuti Tuaran dengan 15 kes, Papar (10 kes), Putatan (sembilan) dan Kota Kinabalu (tujuh). – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Buru Suspek Bakar Dan Letup Bangunan Di Jalan Bundusan, Sampai Dapat

KOTA KINABALU: Polis akan memburu semua individu yang terbabit dalam kejadian bakar restoran dan letupan dipercayai menggunakan molotov cocktail di sebuah bangunan di Jalan Bundusan, Penampang, baru-baru ini.

Timbalan Pesuruhjaya Polis Sabah, Datuk Zaini Jass berkata, pihaknya telah membuka dua kertas siasatan membabitkan dua kejadian berasingan di lokasi bangunan yang sama.

“Kejadian pertama membabitkan sebuah premis makanan disyaki dibakar menggunakan petrol dan tiga lelaki disyaki terbabit dalam kejadian itu.

“Kejadian kedua pada 15 Disember lalu, seorang lelaki disyaki memakai baju sejuk bertopi dan berjalan kaki sambil memegang bekas plastik berisi bom molotov cocktail.

“Suspek kemudian meletakkan molotov cocktail di satu anak tangga bangunan dan menyalahkan sumbu lalu berlaku letupan. Suspek turun menabur beberapa helai kertas yang bertulis tangan ke koridor berhampiran,” katanya dalam sidang media di Ibu Pejabat Polis Kontinjen (IPK) Sabah, di sini hari ini.

Zaini berkata hasil siasatan yang dilakukan menimbulkan diskripsi suspek iaitu seorang lelaki berusia 40 tahun.

“Polis tidak menolak kemungkinan motif kejadian adalah faktor dendam dan tidak puas hati namun siasatan sedang dilakukan.

“Setakat ini belum ada tangkapan dilakukan dan usaha memburu semua suspek itu digiat dilakukan.

“Orang ramai yang mempunyai maklumat berkaitan kedua-dua kes ini diminta tampil membantu siasatan polis,” katanya.

Kes disiasat mengikut Seksyen 436 Kanun Keseksaan kerana khianat dengan api atau benda letupan.

Rakaman kamera litar tertutup (CCTV) dan isu berkaitan kes ini telah tular di media sosial sejak 10 hari lalu.

Pada 1 Disember lalu juga, seorang kanak-kanak perempuan berusia satu tahun maut selepas terjatuh dari tingkat lima bangunan berkenaan.

Rakaman CCTV kejadian itu turut tular hingga mengundang pelbagai komen oleh warganet. -SabahNewsToday


Sabah Beri Kebenaran Surau Laksana Solat Jumaat

KOTA KINABALU: Kerajaan negeri memutuskan untuk memberi kebenaran sementara kepada beberapa surau terpilih bagi melaksanakan solat Jumaat secara berjemaah dalam tempoh Fasa Kedua Pelan Pemulihan Negara (PPN).

Menteri Tugas-Tugas Khas, Datuk Mohd Ariffin Mohd Arif berkata, kebenaran diberikan kepada jawatankuasa di beberapa kawasan yang mengemukakan permohonan kepada Jabatan Hal Ehwal Agama Islam Negeri Sabah (JHEAINS) selepas mengambil kira prosedur operasi standard (SOP) yang ditetapkan.

“Ia adalah alternatif bagi membolehkan umat Islam menunaikan solat Jumaat.

“Mengenai pengumuman Perdana Menteri Tan Sri Muhyiddin Yassin pula, kita menyambut baik saranan dua dos vaksin bagi membenarkan solat jemaah di masjid.

“Oleh itu, melalui Pejabat Mufti Negeri Sabah, JHEAINS dan juga Majlis Ugama Islam Sabah (MUIS), kita mengemukakan permohonan kepada Jawatankuasa Pengurusan Bencana Covid-19 Sabah sekiranya ada kelonggaran yang dapat diberikan dari segi jumlah jemaah di masjid dan surau.

“Namun begitu, ia masih tertakluk kepada situasi semasa Covid-19 di negeri ini,” katanya kepada pemberita selepas Majlis Kesyukuran Sambutan Maal Hijrah Peringkat Negeri Sabah 1443H/2021M di Masjid Negeri, semalam.

Turut hadir, Speaker Dewan Undangan Negeri (DUN) Sabah, Datuk Kadzim M Yahya, Menteri Pembangunan Masyarakat dan Kesejahteraan Rakyat, Shahelmey Yahya dan Setiausaha Persekutuan, Datuk Dr Zulkapli Mohamed. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Wanita Ditemui Terapung Di Sungai Padas

TENOM: Seorang wanita yang dikhuatiri lemas selepas terjatuh ke Sungai Padas di sini, Isnin lalu, disahkan meninggal dunia selepas ditemui terapung di Sungai Padas, Kampung Batu-Batu, pagi tadi.

Mangsa, Masliah Michael, 48, ditemui penduduk kampung kira-kira jam 8.30 pagi, di kedudukan tiga kilometer dari lokasi mangsa dilaporkan terjatuh.

Ketua Balai Bomba dan Penyelamat Tenom, Mohd Zainal Sinsian berkata, sebaik menerima panggilan kecemasan berhubung kejadian berkenaan pada jam 11.15 malam Isnin laluz

Katanya, operasi mencari dan menyelamat (SAR) terpaksa dijalankan oleh pasukan penyelamat bermula jam 8 pagi Selasa tetapi terpaksa ditangguhkan selepas tiada sebarang petanda penemuan mangsa.

“Operasi disambung semula hari ini, bermula jam 8.30 pagi membabitkan 11 anggota bomba bersama empat anggota polis.

“Pasukan SAR kemudiannya menerima maklumat bahawa mangsa sudah ditemui penduduk kampung terapung kira-kira tiga kilometer dari lokasi mangsa terjatuh,” katanya ketika dihubungi, hari ini.

Zainal berkata, usaha mengambil mayat mangsa dari sungai berkenaan terus dilakukan pasukan SAR bantuan pihak polis.

“Mayat mangsa kemudian diserahkan kepada polis untuk tindakan selanjutnya dan operasi SAR ditamatkan sejurus selepas itu,” katanya. – AsiaTimes


Nyaris Maut Kenderaan Bertembung Lori Di Beaufort

BEAUFORT: Seorang lelaki mengalami kecederaan apabila kenderaan dinaiki bertembung dengan sebuah lori 10 tan di Bulatan Pertanian berhampiran Jabatan Kerja Raya, awal pagi tadi.

Dalam kejadian kira-kira jam 1.30 pagi itu, mangsa, Azmi Abdul Hamid,38, mengalami kecederaan dalam kemalangan berkenaan.

Ketua Balai BBP Beaufort, Mohamad Hasbullah Nenggok berkata, pihaknya menerima panggilan kecemasan mengenai kemalangan itu pada jam 1.29 pagi dan sepasukan anggota bergegas ke lokasi kejadian.

Apabila tiba di lokasi, didapati terdapat dua kenderaan bertembung dan seorang mangsa tersepit dalam kenderaan. Mangsa berjaya dikeluarkan oleh pasukan bomba dengan menggunakan peralatan khas.

“Mangsa diberi rawatan awal oleh unit bantuan perkhidmatan kecemasan (EMRS) sebelum diserahkan kepada pihak ambulans dan dihantar ke Hospital Beaufort untuk rawatan lanjut,” katanya dalam satu kenyataan hari ini.

Sementara itu, pemandu lori tidak mengalami sebarang kecederaan.

Operasi tamat sepenuhnya pada jam 2 pagi selepas memastikan tiada lagi bahaya lain yang wujud.